text:
Haa hannde en njaltaani Misra. E winndannde men yawtunde faatunde e Gaawol Suees, en njoopinooma heen wolde saabinoonde uddugol gaawol ngol fotde duuɓi …, nde Gamaal Abdel Naseer felliti waɗtude ngol jeyi leydi Misra. Jooni nduttano-ɗen wolde ndee, ngam ɓeydaade humpitaade sababuuji mayre, hol waddatnooɓe, hol nde yahri e hol batte mayre e gaawol hee e leyɗe kaɓatnooɗe ɗee.
Haa hannde en njaltaani Misra. E winndannde men yawtunde faatunde e Gaawol Suees, en njoopinooma heen wolde saabinoonde uddugol gaawol ngol fotde duuɓi …, nde Gamaal Abdel Naseer felliti waɗtude ngol jeyi leydi Misra. Jooni nduttano-ɗen wolde ndee, ngam ɓeydaade humpitaade sababuuji mayre, hol waddatnooɓe, hol nde yahri e hol batte mayre e gaawol hee e leyɗe kaɓatnooɗe ɗee.
Wolde gaawol Suees (ko anndiraa kadi iiñcuru walla kampaañ Suees) ko wolde huɓɓunoonde e nder leydi Misra e hitaande 1956. Kayre woni “wolde ɗiɗmere hakkunde aarabeeɓe e israayiilnaaɓe”. Huccondirnoo e mayre ko Misra bannge, e bannge goɗɗo oo maalde suuɗiinde renndinnoonde « nanondiral Sèvres » hono Dowla Israayiil, Farayse, Angalteer caggal nde Misra jeytini gaawol ngol.
Maalde hakkunde leyɗe Orop ɗee e Israayiil ina faamoroo jiidude ɗe nafooje : leyɗe Orop ɗee ina njoginoo e gaawol hee nafooje politik e faggudu e njulaagu, Israayiil ina hatojinnoo e udditgol gaawol ngol ngam waawde wefaade e geec. Kono hujja mo Israayiil feeñnini, ko wiyde woni ko e haɓtaade fedayiin en yanatnooɓe e leydi mum.
Fedayiin ko helmere Arab firoore “yarlitiiɓe maayde”. Ko goomuuji palestinnaaɓe ɗi keptinaano Israayiil, ƴettunooɗi petelaaji ngam haɓde e mum. Ko wayi no Hamaas en e Jihaad-islamik en ko e ɗiin goomuuji ngummii.
No mbiyruno-ɗen, gaawol Suees ko sodorde hakkunde geec Boɗeejo e geec Mediteraane. Ngol udditaa ko 1869. Ko Farayse e laamu Misra mahi ngol. Caggal ɗuum Angalteer soodti juuɗe (geɗal) Misra joginoo heen. Nafoore maggol ɓurnoo teeŋtande ko njulaagu petroŋ.
Luural ngal fuɗɗii ko e 1952 nde « ofiseeji dimɗuɗi » (officiers libres) konu Misra liɓi laamu Faaruk I. Ko ndee waklitere itti laamu hoorameewu e ngardiigu leydi Misra. Idii ardaade ndee dillere ko seneraal Negib, caggal ɗuum lietnaa colonel Naseer. Nde etotonoo ko haɓaade imperiyaalisma. Nii woni, laamu kesu nguu woppi denndaangal nanondire baɗdanooɗe e leyɗe Orop. Ɗum addi luurondiral e Farayse e Angalteer ko faati e gaawol ngol, gonnongol e juuɗe jom kaalisaaji en faraysenaaɓe e engelenaaɓe. E oon sahaa nii, konu Angalteer ko ɗoon tuddinnoo e nokku gaawol ngol, haa e feebariyee 1956, hay so tawii noon ndeenka engele en e dow Misra iwii gila nde heɓi hoore mum e hitaande 1936. E hitaande 1956, Misra (Naseer) uddi sorfundu Aqaba haɗi laaɗe Israayiil rewde e gaawol hee. O fawti heen heɓtinde leydi Siin kominist. Amerik mettini, itti kala kaalis waɗnoo e peewnugol uddo Asuwan ñalnde 19 sulyee. Naseer jaaɓtorii ɗum jeytingol (nationalisation) gaawol Suees, bolol teeŋtungol e faggudu Farayse e Angalteer. Ɓeen ne nawti haralleeɓe mum en fof, ɓe Misra lomtiniri haralleeɓe “leyɗe ɗe ndeftaaki” (non-alignés), haa teeŋti noon e Inndonaaɓe.
Hooreejo Biritaniyaa hono Anthony Eden sikki Naseer ko jiɗɗo baɗtaade Mosku, woni e heblude yimɓe mum e wolde feewde e Misra. E nder ɗuum, o yahi haa o nanndini Naseer e Musolini e Hitleer, ɗum fof ngam ƴeefnude ɓerɗe yimɓe makko e jaɓnude ɗum en ndeen wolde.
To Farayse, Naseer yiyraa ko no luulndiiɗo koloñaal e emperiyaalisma, ko neɗɗo Ceer-Mond, sosiyaalist, ngenndiijo, daraniiɗo aarabaagal, ɗum noon ko o gaño. E oon sahaa kadi, joɗnde FLN Alaseri kaɓatnooɗo Farayse ngam jeytaare leydi mum, wonnoo ko Keer, tee Misra ina wammbi ɗum, ina wallita ɗum e kaɓirɗe haa arti noon e njogitaaje. Guy Mollet, gardinooɗo guwarnama Farayse e oon sahaa jeyaa ko e yiɗɓe naattinde Alaseri e nder Farayse, ɗum noon wonani ko yo Israayiil wallite.
Sarwis ñukkindo leydi Farayse etii huutoraade Akwaan muslimiin en ngam warde Naseer walla posnude ɗum. Engele enne to bannge mum en ngoni e sakkude peeje no mbardi mo, kono peeje maɓɓe kala ngalli, haa teeŋti noon sabu ballal KGB (sarwiis ñukkindo Riisi).
Ñalnde 26 sulyee Naseer jeytini gaawol Suees, heɓti denndaangal jawdi kompaañi kuuɓtodinɗo gaawol Suees (compagnie universelle du canal de Suez) kuufnooɗo ɗum oo. O noosi ɗum ko e rajo, o wiyi « gacce ngalaa e wonde baasɗo, hersinii ko siiɓaade ɓesnguuji janani . Ko min keɓtooɓe hakkeeji amen kala, sibu ko minen njeyi ɗii ngaluuji fof, ngol gaawol ko jeyi Misra (…). Guwarnama Misra fawii junngo mum hannde e kompaañi Gaawol ngol. »
Gaa ɗum, wonii duuɓi ko Misra yiɗi mahde uddo to Asuwaan ngam reende leyɗe ndema e ile Niil e yeñtinde yiite. Ɗuum noon ina ɗaɓɓunoo ngalu, tee leyɗe hirnaange, e fawaade e dalillaaji keewɗi, ndartinii balle mum en, haa teeŋti noon nde teskii Misra waɗtii heɓde njogitaaje ummoraade e haɓɓere Fuɗnaange (Bloc de l’Est).
Angalteer idorii ko nangtaade e ngaluuji Misra ngonnoongu e leydi mum, caggal ɗum nodditi haralleeɓe mum gollotonooɓe toon. Fawtii heen ñalnde 28 sulyee ɓe udditi rajo waɗiraango ñiŋde Naseer, hollitoowo “ko o kuutorgal Sowiyetnaaɓe, jamfiiɗo nafooje aarabeeɓe, tee ballitoowo Israayiil”. Wiɗto haralleeɓe joofiima ngoon rajo sompanoo ko e saraaji Pari.
Feere Engele en adannde wonnoo ko uddude maayo Niil, tolnde Uganndaa mbele na haɗa ndema Misra ndiyam ilnirɗam. Kono ɓe kaayti sibu maɓɓe hulde laawaare yimɓe ɓee e baɗte mum ɗe moƴƴaani e Kenyaa e Uganndaa.
Ɓe miijii yo gooto e senerooji maɓɓe rewru Aleksanndiri, heɓta Keer, liɓa Naseer ko yaawi, wonta taƴii fiɓotaako. Ndeen feere woppaa. Ɓe mbaɗtini ko telloraade Port Said sibu faandaare njanngu maɓɓe e Misra, ko idii fof ko faandaare faggudu, ko heɓtude gaawol ngol.
155 laana wolde e doondotooɗe diwooje 5 (porte-avions) njolnaa e geec tiindii Misra. Heen 103 ko konu Engele njeyi, 52 ko konu Farayse, keddiiɗe ɗee, fotde 100 ko gumminaaɗe e nokkuuji goɗɗi, tawi heen 53 ko Farayse.
29 oktoobar Israayiil heɓti lefol Gasaa e Sinay, ɗoon e ɗoon yettii gaawol ngol. Hono no eɓɓiranoo e nanondiral maɓɓe nii, Farayse e Angalteer njeertini waɗdooɓe ɓee yo ngoɗɗito kam en fof gaawol ngol hakke kilooji 15. Naseer riiwti ɗuum. Ɗuum woni hujja mo konuuji Orop njiylotonoo ngam tawtoyde Israayiil ngam heɓtude gaawol ngol e liɓde Naseer. Ñalnde 31 oktoobar Farayse e Angalteer puɗɗii bommbude Misra ngam waawnude uddditgol gaawol ngol. Ɓe mbommbi boowe diwooje Misra, ɓe mbonni fotde 260 ndiwoowa. Jordaani jogodiiɗo e Angalteer nanondiral, haɗi diwooje konu Misra huutoraade weeyo mum ñalnde 1 noowammbar.
Diwooje Farayse keewɗe ina njeyaa e bommbuɗe Misra tawi noon ina cuuɗii e maande laaɗe Israayiil. Ñalnde 5 noowammbar paaraaji Farayse njippiima e hawngooji gaawol ngol, worgo Port-Said, tiindii kanndaa Al-Gamil ngam hisnude laaɗe garooje semmbinde doole maɓɓe konuyeeje. Ñalnde 2 noowammbar ko komaandooji konu diƴƴe Engele en kuurii e tufɗe ɗee. Oon sahaa laaɗe maɓɓe ina mbommba kaɓirɗe konu Misra. Bonannde ndee yettiima wuro Port-Said, galleeji e isinaaji keewɗi cumi heen.
Koninkooɓe tuubakooɓe naatirnooɓe koyɗe mum gure, ndonki ɓennude sabu fellooɓe misranaaɓe tuntiniiɓe e rukkuuji. Kono nde tawnoo tuubakooɓe ɓee mballitoriima elikopteeruuji hare, konu Misra ñoolaa, yahri caggal. Nii ɓe keɓtiri saraaji gaawol ngol, ɓe njaaɓani wuro Keer ngoo.
Farayse e Angalteer calii heɗanaade winndere ndee, ngoni e heblude njangu ɓurngu mawnude. Oon sahaa Amerik ina woni e woote, ronki fellitde ɗooftaade gootal e Piɓondire Atalantik. Ñalnde 26 ut konuuji diƴƴe e leydi (fotde 60 000 kooninke) ngiƴƴii.
Daawal gadanal njangu e Misra fuɗɗorii ñalnde 31 oktoobar bommbooji diwooje ummoriiɗe Malte e Chypre. Ɓe calii ɗooftaade yamiroore Fedde Ngenndiije Dentuɗe (ONU) kam e Amerik e Riisi fof. Daawal ɗiɗmal ngal rewi heen ñalnde 5 noowammbar, woni diwgol paaraaji saraaji Port Said. Daawal tataɓal ngal woni ƴeeŋtugol e njoorndi ñalnde 6 e 7 noowammbar.
Aduna oo fof heedi bannge ngam waawnude Farayse e Angalteer dartingol wolde. Konuuji ONU njettii toon ñalnde 27 noowammbar. Ñalnde 27 noowammbar konuuji njiimaandi njalti Misra. Ɗi ɗali toon maayɓe 33 (11 faraysenaajo e 22 Engeleejo), nawtori 130 gaañiiɗo.
Ko ɓuri heewde e maayɓe misranaaɓe ko siwil en (hakkunde 750 e 1 000 neɗɗo) e saraaji gaawol ngol. Israayiil waasii heen fotde 176 soldaat.
To Farayse, ko ɓuri heewde e jagge ina ngondunoo e laamu nguu, kono to Angalteer ko ɓuri heen heewde ndartiima, ceyfitii laamu nguu e wolde mum « koloñaal keso ».
So a yiyii noon leyɗe Orop ɗiɗi ɗee njowii jaynge, waɗi noon ko Dental Sowiyet (Riisi), sibu ndeen Israayiil heɓtii Sinay arii haa e gaawol hee, Riisi gijii ɓe, wiyi yo ɓe ndutto. Nii woni ɓe nduttii haa e keerol maɓɓe 1949. Riisi haaɗaani ɗoon sibu ɓe ngijoriima Farayse e Angalteer huutoraade kaɓirgal nikleyeer. OTAN ne siftini Riisi so waɗii ɗuum, kañum ne maa jaabtoro hono ɗuum. Ɗum addani Dental Dowlaaji Amerik teeŋtinde yo Farayse e Angalteer njaltu Misra. Ɓe njahii haa ɓe pawi kuuge faggudu e Angalteer, ɓe neldi laaɗe ndiyam mbele ina telɓina gollondiral hakkunde leyɗe ɗiɗi ɗee, ɓe kaɗi Farayse huutoraade kaɓirɗe coodiranooɗe kaalis maɓɓe.
Batu kuuɓtodinngu Fedde Ngenndiije Dentuɗe (ONU) njooɗinoongu ñalnde 2 haa 10 noowammbar 1956, yamiri neldugol konu mum (FUNU) ngam lomtaade konuuji Farayse e Angalteer e artirde deeƴre e nokku hee. Ko ɗoon « Casques bleus » puɗɗii.
Caggal wolde ndee, yahuud en wuurnooɓe e leydi hee ko ina ɓura duuɓi 2 000, ndiiwaa, sibu ñalnde 23 noowammbar 1956 konngol ministeer geɗe caggal leydi wiyi « Yahuud en kala ko Siyoniste (sahyuunii en) en, añɓe Leydi ». Ujunaaɓe yahuud en njalti leydi ndii alaa ko mbeelnii so wonaa wolison mum en, jawdi mum en fof « ngoppiri » laamu Misra. Heen 35 000 mooloyii Israayiil, 10 000 to Farayse, 15 000 to Beresiil, 9 000 to Dental Dowlaaji Amerik e 9 000 to Arsantiin.
Caggal ndee wolde, doole e faayiida laamu Misra ɓeydiima, kañum fof e fooleede e wolde hee. Gallugol Farayse e Angalteer to bannge politik semmbinii kadi FLN e nder hare mum jeytaare Alaseri. Ko noon kadi faayiida Riisi ɓeydorii e diiwaan hee. Laaɓii kadi hankadi, winndere ndee yaltii jamaanu koloñaal, tee Farayse e Angalteer ndeestiima, alaa kadi ko kewata hankati tawa Riisi e Amerik tawaaka.
Gila ndeen Angalteer kañum suɓii reftaade Amerik, wonti gollodiiɗo mum to Orop ɓurɗo ɓadtaade. Farayse noon suɓii faggaade doole e lelnude tuugnorgal peewnugol kaɓirgal nikleyeer ngam reentoraade. Jokkondiral mayri e Israayiil ɓeydii tiiɗde, hade politik De Galle e “wolde balɗe jeegom” bonnude ngal. E nder diiwaan hee, Israayiil wonti leydi ɓurndi doolnude to bannge konu, nde tawnoo Misra tolsinaama no feewi to oon bannge, ko heewi e njogitaaje mum bonnaama.
Bookara Aamadu Bah


c: text/html

text:
Hah, ko tallooje koo. Alla ina fawi ɗe tampere, so yeerude tallude dubuuje, ngam naatnude ɗum en e gasɗe ngam reentoraade heege. Kono ko ɓuri haawnaade koo, ko hol no ɗee koowooje ndewrata laawol portingol e nder niɓɓere jamma. Tee, ɓeydi kaawis oo, ɗe tallata ko aɗe ndumtii laawol, aɗa njahra caggal.
Hol ko ɗowata ɗe, hol no ɗe njiyrata laawol portol ɗe ndewta ngol ? Ko ɗumɗoo wonnoo ko nanngunoo annduɓe kaawis.
Ɓe mbiɗti, haa ɓe njiyti, e hitaande 2003, wonde jamminta ɗeeɗoo tagooje ko annoore wulluure ummortoonde e lewru. Ndeen annoore noon ina leefi no feewi, no feewi boom. Kono, ñalnde 24 saawiyee 2013, annduɓe ɓee kollitii wonde njiytii goɗɗum kadi : Ina jeyaa e ko ɗowata tallooje, annoore koode, haa arti noon e annoore koode jiiryiirngal biyeteengal fedannde malaaɗo. Waɗi noon, e wiyde maɓɓe, tallooje ngalaa caɗeele yiytude bolol mum en hay so tawii lewru ummaaki, oon sahaa mo koode ñaarata no feewi e nder kammu.
Aannunoo ɓe ko anndude mbele koode kala ina ɗowa ɗe. Ɓe mbaɗi jarribo, ɓe mbirni koode ɗee kala haa heddii koode fedannde malaaɗo ; tawaa tallooje ɗee ngalaa caɗeele rewde portingol. Ɓe mbeñciti, ɓe mbirni fedannde malaaɗo, ɓe mbirniti keddiiɗe ɗee fof, tallooje ɗee mbemji. Kono, miijo annduɓe ɓee, alaa ko saabii ɗuum so wonaa koode fedannde malaaɗo kam e lewru ɓurde keddiiɗe ɗee leerde.
Ɗum noon, ko ɗee koowooje ngoni gadane teskaaɗe huutoraade koode e lewru ngam yiytude bolol. Haa e ooɗoo sahaa, annduɓe cikkatnoo ko aadee en tan e colli e won ɗeen barooɗe maayo, njamminortoo koode. Heddii ko annduɓe ɓee ina kaawaa ko addani tallooje huutoraade ngal beforgal ceeɓngal. Ɓe mbiyi jaabawol majjum woni ko nguurndam tallooje, sibu teskaama tallooje ina keewi wujjondirde talle. Ko ɗum tagi, Alla lonngini ɗe huutoraade geɗe gaddanooje ɗe waawde suuɗde ko yaaccii talle ɗe ngujjata ɗee, e rewde laawol ɓurngol raɓɓiɗde: ngool laawol ɓurngol raɓɓiɗde hakkunde toɓɓe ɗiɗi (nokkuuji ɗiɗi) noon, ko laawol portingol.
Kelmeendi
– annoore wudduure : lumière polarisée
– jiiryiirngal : galaxie
– fedannde malaaɗo : Voie lactée
– Jamminoraade : s’orienter
– Beforgal : outil de navigation
Bookara A.B.

robotstxt: allowed

filter: keep


text:
Naange ko hoodere ɓurnde fof ɓadtaade en. E nder ganndal kuule Kammu, naange ko hoodere. E nder Satonaange, ko kannge fof ɓuri mawnude: kono e nder aduna he, ene woodi koode ɓurɗe nde mawnude ɗo woɗɗi! Hon koode ɗe njiyaten jamma e nder kammu o, sinno eɗe ɓadinoo en, ɗe laatortonoo e gite men kono naange nge way e men nih.
Wuddowol naange, hono ngoɗɗeeki tugguki hakkunde magge ter haa hawngo magge, ko Kilomeeteruuji 696.000! (696.000Km!) Wuddowol suudu, ko ngoɗɗeeki hakkunde jaalal suudu e lemlemol suudu ndu. Ko diidol dewngol ɗo jaalal suudu ndu kono fuɗɗi ko ɗo hakkunde suudu ɗo. Ko nih paamirɗen wuddowol. Hon jaggooɓe noon hono wuddowol ko diidol hawngo e hawngo dewngol e hakkunde ter. Wuddowol naange ngol kaalaten ɗo ngol, ko fuɗɗaade hakkunde naange ter, fayde to hawngo naange. Ki ɗo ngoɗɗeki ko 696.000 km! Ɗum ma ɗeɓ sowaade ngoɗɗeeki hakkunde leydi e lewru laabi 2, ngasabu ngoɗɗeeki hakkunde leydi e lewru ko 384.400 Kilomeeter.
Naange e hoyre mum ena waɗa yiiloo-banngoo no kewal moti nih. Yiiloo-banngoo magge haa nge arta ɗo nge wonnoo, wonata ko balɗe men 30. Ɗum firti ko ñalawma kuurɗo to naange, ko lewru men!
Kaalɗen ɗo noon ko yiiloo banngoo hakkunde naange, to reedu naange to (to qorol peccol to). To guddi naage to noonn, ñalawma kuurɗo ko balɗe men 25. (oɗon nganndi, moti so ena mottee, wuddu dow e wuddu les ɓuri yaawde taaraade kewal ngal e reedu moti o. Ko noon paamirton to gudde naange to, ñalawma kuurɗo ko ko balɗe men 25, tawi noon to reedu magge to, ɗum wonata ko balɗe men 30. Nganndee noon hade men ɓennude,naange e lewru e leydi e tagopeeje goɗɗe ɗe fof murliɗ no ñaayre murlere nih. Naange noon ɓuri murliɗde.
Naange alaa tagoore ko nge taarotoo nder Satonaange saka kitaale ena kaalee toon.
Kala nde naange heedti e bannge e tagofeere, bannge tagofeere heddiinde nde wonata ko e jamma.
To naange to, tawde banngeji ɗi fof ko naange, tawde banngeeji ɗi fof ena nulda caafe, ndeke toon jamma waawataa woode. Wayi ko no fooyre nih, ɗo keedtuɗa e mayre fof ko fooyre tan njiyataa, niɓɓere waawataa won’de e nder fooyre.
No mbiynoɗen nih, naange ena waɗa yiiloo-banngoo no tagopeeje nih. Annduɓe geɗe koode mbiyi kadi, naange ena yaha, etee nge feewi ko e diiwaan gooto e aduna he. Njaaweeki yahdu magge ko 72.000Km e waktu fof. Ɗum ko Alla jom Naange o adii wiyde e nder deftere mum: naange e lewru ena njaha, gootel fof e laawol mum.
Ndu yahdu noon, wonaa ko njiyaten e nge ummoo fuɗnaange e nge mutoyaa hirnaange, ɗo wonaa kannge yahata kono ko leydi yiilotoo no mbiyrunoɗen nih. Ciftoree yeru mo kokkunoɗen ko fayti e jolɗo e oto. Eɗen nganndi kam leɗɗe dariiɗe birtotooɗe oto ena payi caggal, wonaa kañum en ɗooftotoo ena ndoga, ko oto o dogata. Eɗen mbaawi wiyde ɗum, ko hoomti gite. Ko neɗɗo ndaarata e aduna sikka ko nih, tawa wonaa noon ene heewi: sahaa so nguleeki heewii, yimɓe ena keewi yiyde ndiyam walla beeli e boowal goɗɗungal: ko ɗuum mbiyaten “ɓiɓɓe naange”. E ngoɗɗeeki, laatotoo e gite men ko ndiyam, walla weendu, aɗa ɓeydoo ɓadaade tan, e ɗum ɓeydoo woɗɗitaade. Ndiyam alaa ɗoon, ɗum ko fuuti gite.
Koken ɗo yeruuji goɗɗi, ƴeewen e koye men mawneeki lewru e naange: kala jiyɗo naange walla lewru e gite mum, wiyata ko no ɗum wayi famɗude nih, yimɓe tato ena mbaawi ɗum roondaade! Wallaay waɗi ɗum noon ko woɗɗude! Sabu ƴeewee laana ndiwoowa, so ka diwii haa ka heɓoyii hedde kilomeeteruuji 9 dow, jiyɗo ɗum fof wiyata ko hay so cukalel ena waawi ɗum mofde e naafki. Kono ƴeewee bajo so ka juuriima! ƴeewee no ka wayi mawnude! Aka waawi jolnude 100 neɗɗo ka nawa ɗumen wuro e wuro tawa ka warñaani! Aɗa anndi kam, aan mo a waawaa roondaade sagataaɓe sappo, a waawataa roondaande laana jolnuka sagataaɓe 100! Hay so ko a ñiiwa!
Laana wonii kilomeeteruuji 9 dow, a sikkii aɗa waawi ɗum roondade, ka juuriima, a yiyi ma ka fot e huɓeere. Kibaaru noon lewru ndu cikkataa tato ene mbaawi roondaade wonndu 384.400Km dow, so ndu tellinooma hol no ndu fotatnoo? Naange woɗɗunge en ko foti e 149.600.000Km dow, ɓurnge laana ndiwoowa ngonka Km 9 dow, aɗa sikka ma taw tato ena mbaawi ɗum roondaade na? Anndu, ngee naange laatotoonge e gite men no cuurel nih, no buuɗel boɗowel nih, ngel cikkataa aɗa waawi mooftude nder huɓeere, ɓuri leydi ndi nguurɗen e dow mum ndi mawnude laabi 332.000. Leydi ndi nguurɗen e dow mum ndi enen yimɓe, maaje, kaaƴe, gila ɗo ngonɗaa ɗo fof haa ɗo mbaawɗaa miijaade e nokkuji ɓurɗi woɗɗude e dow duunde Baaba Aadama nde, tuggi Muritani haa Amerik, haa Sapoq haa Ostaraali, haa Inndo, haa Riis, haa ɗo mbaawɗaa miijaade fof, so hono mumen ndenndii haa ngonii 332.000, ko ndeen ponndatee e naange.
Kala ko woni e kammu he, gila e tagopeeje haa e lebbi, haa e koode mum, fof ena ndilla, ena njaha. Alaa fof ko darii cot ɗo gootel. ƴeewen ɗo nate naange.
Ina jokki
Umar Abdalla Wele


text:
Kaddaafi laamɗo lolluɗo oo, laamɗo dikkinooɗo leyɗe Aarabeeɓe kala, dikkii leyɗe hirnaange fof, baɗatnooɗo ina firta laamuuji e nder Afrik, ina urɓa luulndooji e nder leyɗe janane, ina seŋani woɗɓe gafakkeeji … jaambaaro mo hono mum weeɓaani oo, wattini ko dogde ina suuɗoo e rukkuuji e gasɗe …
Hol ko jari ɗum fof ?
Ñalnde 20 oktoobar 2011, Kaddaafi sankiima. Alla haɗii mo ko neɗɗo celluɗo hakkille kala duwantoo hoore mum, so battane moƴƴe. Hono no haɗirnoo ɗum Saddaam Huseyn e Looraa Bagboo e woɗɓe, ɓe laamu haangɗinnoo.
Kadi, hono no Saddaam nii, o tawaa ko e ngaska no doomru nii. Mo miijii no Kaddaafi laamorinoo, yiyi no o daasiraa e mbeddaaji hade makko wareede, maa wiy, hol ko jari ɗum fof ? Hol ko jari ɗum fof so a ƴeewii wonde kamɓe ɓeeɗoo fof, aɓe mbaawnoo maslondireede, ɓe njokka e wuurde e jawɗeele ɗe ɓe lemminnoo haa heewi … ?
Hay so tawii kulol ngol Libinaaɓe njoginoo e Kaddaafi ngol yettaaki ngol Tuunusnaaɓe njoganinoo Ben Aali walla Iraknaaɓe njoganinoo Saddaam e ngol Siirinaaɓe njoganinoo Asaad en (Baaba oo e ɓiɗɗo oo fof), eɗen nganndi Libi jeyanoo ko e leyɗe ɓurnooɗe hiiɗeede e winndere ndee, leydi ɗo luulndo alaano, ɗo hay gooto suusaano haalde miijo mum. En mbaawaa limtude ɗi Kaddaafi, kono kam eɗen nganndi bonɗi makko ɗii mbaawi moƴƴi makko ɗii to woɗɗi.
Kaddaafi ina anndiranoo wonde laamɗo pidduɗo, keewɗo bonannde, goynuɗo heewɓe. Ina famɗi ɗo murtere waɗi e leyɗe Aarabeeɓe walla Afrik tawa Kaddaafi neldaani toon kaɓirɗe barooje. Alaa fof no o waɗaano ndeen, mbele omo yandina Burgibaa. To Misra, oo meeɗaa seerde e haɗde Sadaat e Mubaarak ɗaanaade, sabu golle caaysayeeje. Alserinaaɓe ina nganndi wonde yoga e kaɓirɗe ɗe islaamiste en mbardatnoo toon yimɓe, ndewratnoo ko Libi, alaa ko ɓe mbaawi heen. Ɓe njejjitantaa kadi, wonde haa hannde Kadaafi ñiŋaani atantaaji bonɗi baɗnooɗi to Alsee e lewru desammbar 2007. Alaa kadi e luulndooji leyɗe aarabeeɓe keddiiɗi ɗii, gonnooɗi to London, ngo meeɗaa heɓde ballal Kaddaafi. Ɗum jiidaa e ballal ngal o rokkatnoo dille ownooje e nder winndere ndee, gila e dillere wiyeteende IRA haa e ETA. Ɗum jiidaa e atantaaji keewɗi ɗi o yooɓtoraa, haa arti noon e Lockerbie (1988) e laana UTA (1989).
Nde o toɗɗaa e gardagol Dental Afrik e 2009, alaa fof beltiiɗo heen, so wonaa Abdel Asiis e wondiiɓe mum. Bonannde makko e Afrik ɓaleeɓe kadi ina seedtini. Gila e wolde Tansaani e Uganndaa e lewru oktoobar 1978, nde o dogi arde faabaade musiɗɗo makko Idi Amin Dadaa. “E hitaande 1979 no neldiino kadi Jean Bedel Bokasaa laana ndiwoowa ina rimndi kaɓirɗe haa heewi, rokki mo kadi kaalis, yantude e soldeteeɓe, ngam yo fellu sanɗaaji mum. O waɗti heen ñiŋde Farayse e Demokaraasi kam e jojjanɗe aadee, hono no o waɗirnoo e nder Galle Mooɓondire ɗo e Nuwaasoot ñalnde 11 marse 2009”. En kaalaani cehilaagal makko e Charles Tayloor, sofru makko.
Ɗo ɓuri ɓallaade mo, Kaddaafi meeɗaa jaɓde woppude Caad deeƴa. Gila e yonta Ngartaa Tombalbaay haa e FROLINAT mo Doktoor Abbaas Siddiik, haa e Husen Abree, haa e dahngo tuubaako biyeteeɗo Françoise Claustre haa nde o wallitta Gukuni Waday haa Idriss Debi … En kaalaani rebel en to Mali, to Niiseer … Tengiti ngal dow ko ngal Muritani, ɗo o waɗanoo masloowo, o jinngani senngo : yimɓe fof ina ciftora nde o wullata to galle Dental mooɓondire ɗoo « sitte, sitte ». Ɗum jiydaani e ballal makko feewde e leñamleñameeɓe aarabeeɓe (Naseeriste en), ɓe golle mum en ceedtini e pelɓondire hakkunde leƴƴi Muritani e kitaale 1986-1988 haa bonanndeeji 1989-1991.
Omo anndiranoo kadi wonde taƴoowo enɗam, heewɓe ina njooɓtoroo mo haɗde aarabeeɓe nanondirde e yoga e geɗe : gila e hafeere Palestiin, Sudaan, Libaan… So o tawaama batu kadi, heewaani joofde e jokkere enɗam, o wonata ko e furaade ɓee, ƴattaade ɓeya too, so o ƴettii konngol o joofnataa, alaa mo o hormii … Won koohoowo Alserinaajo seedtii «so a yiɗii bonnude haala tan, naatnu heen Kaddaafi». Kaddaafi kadi ko mawnikiniiɗo, kutiiɗo yimɓe fof. Konnguɗi makko bonɗi feewde e woɗɓe ngasataa : «Alserinaaɓe ko tuubakooɓe, mbaawaa Arab» ; «Misranaaɓe mbaawi tan ko yelaade» ; «Maruknaaɓe ina poti seertude e laamɗo mum en» ; «Muritaninaaɓe ngonaa aarabeeɓe» ekn … tee ɗum fof o haalata ɗum ko e tele walla e rajo, haa aduna fof nana. Ɗum rewi haa aarabeeɓe mbaɗti wiyde wonde alaa ko huccitini mo e Afrik, so wonaa duuñeede mo e leyɗe Aarabeeɓe.
Kaddaafi kadi ko «mo kesi mum kaɗi kiiɗɗi mum haaleede» : gila e tillisaaji makko ɗi o foŋtata so o yilliima leyɗe mawɗe (haa hakkunde Pari), haa yettii rewɓe reenooɓe mo, ɓee. Kaddaafi nanndintee ko e musiɗɓe mum Idi Amin Dadaa mo Uganndaa walla Bokasaa mo Santarafrik.
Laamɗo laamiiɓe, Jomngol aaraaɓe, Jaambaaro mo hulataa, dogataa, wattini ko ko dogde ina suuɗoo, ina sora e rigolaaji diƴƴe luuɓɗe. Miɗo yenanonoo o suusaa wartaade : heɓtii mo tan ko ko koyeera keɓtinooɗo Saddaam oo, so yaltineede e ngaska ina waɗi siikuuji, ñaawoyee, waɗee yargo … Laamɓe sedduɓe fof ko ɗum woni battane mum en. Hol ko jari ɗum fof ?
Bookara Aamadu Bah


text:
Be arabiya Shiekh Usman Bin Foduye nden Hausaen nodda mo Shehu Dan Fodio mo danyama nder wuru Gobir yalde sappo e jowi lewru disembaaru e hitaande ujuneere be temerre jeedidi e cappan e joy e nayi (1754).
Saaro’en danyiiɓe mo Malam Muhammadu Fodiyo bee Malama Maimunatu. Shehu Usmaanu ɗum Modibbo mawdo mo diina lslaama binndudo tefte daw kiitaaji sharia lslaama nden mo sakkiti diina har mobgal Lesɗe Afirka mo tiggi laamorde juulɓe har sokoto bieteedum dawla ka sokoto mo waddani Fulbe neddaaku haa nder wondaabe Hausaen.
Shehu usmaanu don tokki sunna daw datal lmam Malik nden mo wada dariqa sufadunkeen ka qadiriya mo lattake amirul muminina nden lmam hafahin lamiido sokoto hakkude duubi (1803) yagago (1815).
O maynaama nyalde nogas lewru afriilu hitaande ujuneere e temerre jeetati be sappo e jedidi (20/04/1817) milaadiya haa wuro Sokoto.
Shehu dali rewbe nayo Maimuna,Aisha,Hauwaau,be Hadiza. Bibbe maagobo nogas e tato(23)Muhammad Bello, Nana Asmaau, Abu Bakar Atiku be do sedda nder mabbe, hubbaare maago e wuro sokoto.
mi tongi har wikipedia


text:
Miijo pentol, miijo wiyi: ”wonaa luggiɗde ”Ɓonggu” nasol addani ɗum yantineede e pelle inɗe toɗɗorɗe ”ngu”, alaa ko wonde ngu tan caayseewu, piɗoowu, njeyaangu e tunwuɗi, piɗooji ɗi ngalaa laacon”.
Aan kullel Geno ”ɓoŋngu” ko ma njaafo-ɗaa ko miijo am tan ngo kucitin-mi e ma, hay sinno wonde won kelme gonɗe hen ɗee ko ɗesɗe weñaade, ɗe mbelaani heɗaade e nofuru. Miɗo ɗaɓɓi e ma yaafuya, hay miin e hoore am ko mi kullel no ma nii tan. Seerndi en tan, njeyaa-mi ko e leñol aadee en, ko noon nanir-mi emin nginnira koye amen: “neɗɗo e keewal yimmɓe “. Kono aan noon mi anndaa no leñol maa innirta leñol amen ngol, ɗuum ko sirlu mbirniinde e dokkooɗe neesu ɗe en cuwaa tawo yuutude.
Nganndaa noon sabu, sinno en mbaawni haaldude e nanondirde, mi hucintaano e ma ɗee kelme ɗesɗe weñaade, haa ko miɗo winndaɗe e binndol ɗemngal Pulaar fulfulde, e fawtude heen kadi lommbude ɗe e laytol geese Internet, e sarde ɗe e winndere. Ɓoŋngu anndu noon ɗee kelme ɗesɗe weñaade seeɗa ɗe ngonaa yennoore, ko ɗe pabbooje tan e yanoore hakkunde tagoore e tagoore, njaafo-ɗaa kadi.
Ɓoŋngu, nganndaa noon kadi ko aan woni denɗi am tagokullo pamro, keewɗo-mi sokitaade saanga nde ndunngu toɓi, haa mbeelon e beeli tuɗi, huɗo fuɗi, nayi, bey e baali morsi. So goonga noon, denɗi kaan saanga aɗa haljini tagokullo denɗe en, aɗa yanooɓe janagol kaaɓningol, muusngol, baasnowol, ngol dennɗe en tagokullo en njiɗ-aa hay seeɗa.
Sabu a arat e maɓɓe sahaaji, aɗa mooytoroo seese njuuro-ɗaa e dow ɓalli maɓɓe, ceŋaa hunduko maa waangono waɗngo mesalel, baɗngel tooke nii, ñiɓaa e ɓalli maɓɓe, ɓuucu-ɗaa ƴiiƴam maɓɓe, tee kadi a haaɗaani tan e ɓuucagol ƴiiƴam ngam nguura maa. Alaa a aafat heen kadi ñabbbuyon bonkon e nder ɓalli maɓɓe. Sahaaji nii koon ñabbuyon ina cooroo e nder ƴiiƴam maɓɓe, ɓe ñawa heen, haa wontanaɓe paawle jontinoo, tee ko ɓuri heewde tagokullo denɗe en ko heen keddtoo, ɗuum firti ko maayt…a yiyii dennɗi ngoon yano dee moƴƴaani, kono aɗa ɗum waɗa dennɗe en tagokullo…
…almuudo mon oo, ko ɓowɗi ŋatnoo ɗum, walla piɗnoo ɗum ɗee balɗe jawtuɗe, haa wontani ɗum ɓuƴ-ɓuƴo tek-tekkol ngaadi, o riimi haa ngoo miijo koyɗol, befotol e caytol njalti heen njoowii ɗoo no binndi Pulaar fulfude nii…
….maay! Wellaani nannde, kono warataa….
…wuur! ina weli nande, kono wuurnataa…
Ee hey mon! Ɓe ndenndu-mi miijo, walla ɓe ɗes-mi nanndude miijo. Miɗo teddinra on ɗee ɗoo alkule (latin uniskoo guurɗe, celluɗe, jogiiɗe faamaamuya, e mbaawka, duumaade haa cay, jontaaɗe, lallitiiɗe, jaaduɗe e kaa yonta winndere. Miin almuudo mon dee Bah Sammba tuubaak, so mboɗo wuuri ɗe maaytaa), kelme, koŋnguɗi, krafeeje pulaar fulfude. Miin sinno ko sago am, ɗemngal pulaar fulfude wonatako ɗemngal bellitiingal e kala ko yowitii e binndol. To baŋnge haala kam miɗo sikki ko kaŋngal fawi junngo, e welde heɗaade e nofru, kono tan en njiyii ɗuum yonataa, tee jeedi ngalaa, ɗemngal ko ma haalee winndee jaŋngee, wiɗtee.
Ɗemngal pulaar fulfulde noon, sinno kono ngal haaldatee nii, ko noon ngal winndirtenoo, hannde oo ngal sowndondiratno e ɗemɗe dowrowe ɓurɗe lollude. Soko waanoo jarataano nii boom, ko miɗa riimoo ngoo miijo ɓuñatnoongo e nder tek-tekkol ngaandi hoore am ndee, mi fooftinatno hoore am tan, mi deƴƴa, mi deeƴa…
So ina welmaa aan nannduɗo e am miiji, eto annene ottude diimo-ɗaa miijo ɓuñoowo e nder tek-tekkol ngaadi hoore maaɗa, haa njaltinaa heen miijo, mba-ɗaa ɗum jowre, miijo maa wellitoongo…
A jaaraama, haawnaaki noon tawa faandaare men ndee ina waawi nanndude hay sinno nde wonaa wootere. Kono tan ko ennen irdi ɗaɗi ɗi fooɓre wootere nde cate ceertuɗe, sabu kuule e kuuge wellitaare ina lelni wonaa alaysago miijo fow renndo. Konoo ne kadi e sikke am ko yo winndere ndee fow naftore binndi pulaar fulfude no yiɗiri, tawa alaa heedi-heeda, tawa wonaa ko mi pullo tan, walaa ko mi haalpulaar…tawa faawii ko e: ”ko mi neɗɗo winndere, miɗo yiɗi jaŋngude Pulaar fulfulde, ɗemngal winndere”…
Kuɗol: Bah Sambatubak ñalnde, 28.05.2018


text:
Dental Fulɓe Winndere: Hol ko waɗi Fulɓe woɗɗondirɓe koɗanɗe ene kulondira?
Pelle fulɓe ene keewi kadi ene carii hono no Fulɓe carorii he nder aduna hee kala ni. Ɗee heen ko pelle jokkere enɗam goɗɗe heen kadi ko pelle pinal, waɗa sahaa kadi njiyaa fedde renndinnde payndaale ɗiɗi ɗee kala tawa ene golla he pinla kono kadi ene wadda heen jokkere enɗam. Geɗal jarngal teskaade kadi ko pelle Fulɓe cosaaɗe caggal jookdu Afrik ɗee, Fulɓe jeyaaɓe he leyɗee ceertuɗe ene keewi rentude heen, walla nii haysinno ko he nder jookdu Afrik tawa ko he leyɗeele (lesɗe) ɗe ngonaa ɗo Fulɓe njeyaa, ɗuum ene dañee heen.
So en ƴettii yeru e ko wayno Gabon walla Konngo (Congo) pelle Fulɓe ene ndenndina ɓiyɓe Fulɓe jeyaaɓe he leyɗeele ceertuɗe (Senegaal, Mali, Muritani, e Gine).
Ene jeyaa e pelle Fulɓe momti-keeriije Kawtal Janngooɓe Pulaar\Fulfulde Winndere, tafanoonde to Egypt gila hedde 19960, caggal ɗuum nde sarii, nde yaaji he nder leyɗeele Arabeeɓe ɗee kala. He 1982 Kawtal Janngooɓe Pulaar\Fulfulde sosaa he mooɓondiral jooɗinoongal to wuro Bordeaux he nder leydi Farayse. Kawtal woniino fedde wuurnde kadi waɗnde golle paayodinɗe haa ɓuri teeŋtude to bannge jaŋde e wallifaade defte Pulaar kanum e daranaade pinal Fulɓe rewrude he jeewte ndingire,magooji e naalankaagal. Haysinno Kawtal nde sosanoo to leyɗeele Arabeeɓe too ene renndinatnoo Fulɓe leyɗeele keewɗe ne, nde fedde ndee dooltinoyi to Farayse elle ko Fulɓe Senegaalnaaɓe e Muritaninaaɓe (Fuuta Tooro e Fuladu) tan keerorii ɗum. Ko ngoonga wonaa Fulɓe fof ɗannortoo hono no Fulɓe Fuuta Tooro ni, kono Fulɓe Fuuta Jalon ne ene tawetenoo he nder Farayse. Hol ko haɗnooɓe taweede he nder Kawtal? Mbele ko kamɓe calii nootaade walla ɓe ngar ɓe ndonki yiytaade heen koye maɓɓe? En nganndaa, kono tan Kawtal kam woniino fedde Fulɓe, goongɗinnoonde ngootagu Fulɓe winndere kala, kadi ɓe ngolliima ko heewi ko ene tinndina ɗuum.
Caggal Kawtal Fedde Fulɓe momti keeriije ko Pulaar Speaking Associatio.LTD, ko fedde Fulɓe he nder Dowlaaji Dentuɗi Amerik. Nde sosiraa ko won’de Fedde jokkere enɗam hakkunde Fulɓe kadi sahaa nde jilla heen pinal.So innde ndee waɗtaama he Pulaar firtata ko Fedde Haalooɓe Pulaar, ndeke noon fayndara mayre wonno ko won’de fedde Fulɓe kala wonɓe he nder Amerik. Hayso ɗo adanɗoo Fulɓe Fuuta Jalon nootinooma he mayre ne, ɗo waɗtan ɗoo nde wonti tan ko fedde Fuuta Toorankooɓe (Senegaal e Muritani). Ndeen ne dee he nder Amerik fulɓe Ginenaaɓe en pota e fuuta Toorankooɓe ɓe walla nii ɓe ɓura ɗum en heewde ko kamɓe ngadii ɗum en arde he Amerik. Ko hono noon ne kadi Fulɓe Sierra Leon ene keewi he Dowlaaji Dentuɗi Amerik kadi e ɓe njuɓɓi he fedde maɓɓe Ɓantal Fulɓe Sierra Leon. Kono en teskiima dental Fulɓe ummoriiɓe leyɗeele ceertuɗe ene saɗti. Hayso ɗo fuɗɗoode ɗoo joom mum en dentii ne, so yahii haa ɓooyi woodat heen rostiiɓe njaha ngoppa ɗoon heddiiɓe ɓee, heddo fedde ndee wonta fedde fulɓe iwruɓe leydi ngootiri walla diiwaan gooto (Senegaalnaaɓe e Muritaninaaɓe walla Ginenaaɓe e Sierra Leonnaaɓe). Ɗuum firti ko so Fulɓe ngoɗɗondirii he koɗanɗe seeɗa tan ene kulandira. Te so tawii fulɓe ene njiɗi tabitinde ngootaagu mum en alaa sago njokkondiri, cuusa gollondirde e renndude peeje. Ɗuum noon newnata ɗum ko so en ndentii mbaasen wiyde tan enen fof tan ko en Fulɓe kono mbaɗten hakkillaaji kadi he seeɗa mo ceertuɗen oo, ko wayno ngaddinaaji ceertuɗi ɗii, ɓoornateeri ceertundi ndii, gooto fof ko mum koo hurmee he nder dental he kadi ko wayno yiilirde so ene suɓee gooto kala yiytoo heen hoore mum. Ko gonga gardogol laaɓndi ko karallaagal e kantantaagal, kono hoto leydi ngootir (Fuuta Tooro, Fuuta Jalon walla Maasina) tan jaɓ heeroraade fof wiya ene acca woɗɓe ɓee ene ngona rewooɓe. Nde tawnoo hayso jiiduɓe neene gooto e baaba gooto, ko ndenndi koo so feccaama kala heen ɗawaaɗo (heɓaani geɓal mum) mettinat.
Ko goonga Pullo fof ko mo men, kono ko maa ndokkondiren hoolaare hakkundeeji men nde mbaawen suusondirde.
Hol ko Fedde Fulɓe Itali Janngini en?
Ko ɓooyaani ko en tariima winndannde he www.pulaar.org, nde tiitoonde mum woni: “Jubbannde e nguurndam Fedde Fulɓe Itali”, yantude he leppi ayaawo ɗi njeeɓɗen he ɗerewol maɓɓe facebook, ɗi ene kolliri ciimtol ñalɗi maɓɓe pinal. Geɗe tati en teskiima heen eɗen cikki so rewaama ene waawi ɓeydude cuusondiral e koolondiral hakkunde Fulɓe diiwaanuuji ceertuɗi.
He nder winndannde ndee, Goori Jool koolaaɗo kuuɓal Fedde Fulɓe Itali ene habra wonnde:
- Fedde ndee asii woyndu to wuro Dongol Dumbiya to Gine Konakiri, woyndu to wuro Kelol to Senegaal, woyndu to wuro Ngappuru nder diiwaan Gorgol to Moritani.
- Fedde ndee neldii ambilaas to wuro Dimat Jeeri, to Senegal e to wuro Tuuge to Gine Konaakiri.
- Fedde nde wallitii 18 000 € he nder safaara ngenndiyanke men Mammadu Sammba Joop Murtuɗo (Muritani).
- He tonngol daɓɓol, balle keewɗe mbaɗaama fayde Ndakaaru nde ndiyam naati e galleeji;
- fayde Gine nde heɓi caɗeele;
- sakkiti ko Mali, 5 000 € fayde he fulɓe yanaaɓe toon ɓee, fedde Sileymaani Baal wonnde Itali ɓeydii heen 1 000 €, fof hawri 6 000 €.
Gaa-gaa balle ɗee won’de paayodinɗe e gootal heen fof waɗeede ɗo haani, so en teskiima ma en njiy wonnde, huunde ndee ene sara; fulɓe taweteeɓe he fedde hee ɓe gooto heen fof won ko yahi to jeyaa to.
Pinal e Finaatawa:
He nder ñalɗi maɓɓe Pinal ñaantule fulɓe e cuɗaaje mum en kolliraama heen. Eɗen tesko he ɗuum ne Pulaagu Fuuta Tooro yiytiima heen hoore mum, gila e wutteeji mum en goobaaɗi, gude leppi cañaaɗi, cuɗaaje mum en e moori mum en ganni haa e teŋngaaɗe e maageeji, kono Fuuta Jalon ne yiytiima heen hoore mum rewrude e wutteeji mum en leppi ganni ñootaaɗi daande tawa ñootira ko jannaŋkeewol haa e kufunaaji maɓɓe leppi goro. He ndeen ñalnde hay gooto maɓɓe yiyrataa hoore mum ko ɗoftoowo, ala sabu yiyii heen ko woowi ko, ko jogitorinoo wonnde ko ɗum woni pinal fulɓe ko, hayso tawii ma ɓeydo anndude wonnde wonɗo pinal fulɓe kadi feeñrata he mbaydi ngoɗndi. Haannoo nii ko haysinno ko fulɓe leydi ngootiri, njuɓɓini ñalɗi pinal he nder leydi mum en (yeru nder Fuuta), pine Fulɓe kala kolliree heen. Ko wayno ɓoornateeri e cinkal Fulɓe Fuuta Tooro, Fuuta Jalon, Fuladu Maasina haa Adamaawa. Ɗuum haysinno ko e ñalɗi pinal Ciloñ walla Njum ene foti won’de, ko hono noon ne kadi so tawii ñalɗi ɗii mbaɗi ko Doori walla Jiboo he nder Burkina Faso. En njiyii ko waynoon he Ñalnde Finaa-tawaaji men Gambia.
Teddungal:
Ene jeyaa e hoɓɓe tedduɓe jaɓɓaaɓe he oon ñalawma pinal Fulɓe, Koumanthio Zeinab Diallo, dewbo pullo ginenaajo, winndiyanke ballifiiɗo ko heewi he ɗemngal Pulaar e Farayse. Kadi ko kanko sosi (siñci) musee mo Labe (fuuta Jalon). Hayso tawii Kumanco Jeynaba Jallo ko pullo mo fulɓe aduna ɓee fof paarnorto ne, so tawii fulɓe ndentii o teddinaama heen ma Fuuta Jalonnaaɓe mbelto heen kadi tina heen koye mum en.
Ndeke noon teskondirde ndee e ittondiral geɗe ngal ene walla en e waawde tafde ngootaagu Fulɓe winndere.


text:
Ɗemɗe Afriknaaje 13 tawateeɗe he nder Google Translate
Google Translate ko software mo neɗɗo waawi huwtoraade ngam firde kelme, konngol timmungol walla yumre, ummoraade e ɗemngal fayde e ɗemngal goɗngal. Yeru, aɗa waawi winndude konngol e gootal e ɗemɗe naatnaaɗe heen ɗe, ko wayno Farayse mbiyaa yo ɗum firɗum e Arab, software o firanma konngol Farayse ngol e Arab. Hannde ɗemɗe sappo e tati Afriknaaje ene njeyaa e naatnaaɗe he ngaal kuwtorogal karalleewal.
Ɗeen ngoni ɗeeɗoo ɗemɗe ɗe payɗen jaŋtaade. Africans,1 Xhosa, Zulu, Seshoto(Afrique du Sud), Amharic (Eccopi), Hawsa, Igbo, Yoruba (Nigeria), Malagasy (Madagascare), Swahili (leyɗee keewɗe Fuɗnaange e hakkundeere Afrik), Somaali (Somalie), e Chichewa (Malawi).2
So en teskiima he nder ɗemɗe 13 Afriknaaje ɗe jaŋtiɗen dow ɗe, ma en taw ko ɓuri heen heewde ko ɗemɗe Fuɗnaange walla Fuɗnaange-Worgo Afrik, ko heen tati (3) tan ngoni ɗemɗe Hiirnaange Afrik. Woni Hawsa, Igbo, e Yoruba ko Nijeryanaaje. Geɗal goɗngal teskinngal kadi ko e nder ɗemɗe nay mawɗe he nder Nigeria ɗe ko Pulaar/Fulfulde tan woni ko tawaaka heen. Sikke alaa, ko weltaare mawnde wonan’de kala ɓiyɗo Afriknaajo haa ɓuri teeŋtude noon e ngenndiyankeeɓe mayri haɓantooɓe ngam ɓamtaare ɗemɗe ngenndiyankeeje mayri, yiyde ɗemɗe Afrik ene cawndondira e ɗemɗe goɗɗe winndere e nder dingiral ɓamtaare e karallaagal dowrowal. En njejjitaa noon huwtoraade o ɗoo fartaŋŋe ngam siftinde ngenndiyankeeɓe Fulɓe ko ɓe meeɗaani yejjitde boom, ɗum woni “ Aduna ko mi yahii, haɓɓu paɗe maa ngabboɗaami kono wonaa mi parii heblo njehen”. Aduna ko ɗannungal ngal aldaa e ñallinde walla hiirnude; ñalnde kala ko dawol, ñalnde kala ko kiirndol. So a ñallinii tan dawnooɓe mbirtomaa. Nde kiirndataa tawa ɓe ngoɗɗi, hay punndi maɓɓe majjirma. Aduna men hannde ko aduna mbaylaandi e karallaagal. Won ko golletenoo hanki duuɓi cappanɗe walla ni teemedde, tawo hannde gasnude ɗum ene newoo e nder yontere. Waɗinoon ko hannde karallaagal waɗɗii ko e dow hirke duleendu. No ɓamtaare way yaawde hannde ni ko noon kadi daɗeede way yaawde. Kala ɗannotooɗo mo wonaa jom himme toowɗo tawa kadi ko jooɓiiɗo e ngal karallaagal kesal ko yoni, laawol makko liiltat. Jommbaani boom, maayde makko e laawol tawa o yettaaki jaaƴorde makko.
1Hayso Africans iwdi mum ko ɗemngal Oropnaaɓe ceekodaangal he ɗemngal Holandanaaɓe (Dutch) ne, haalooɓe ɗum ɓe ko raaneeɓe Afriknaaɓe jeyeeɓe he ɗeeɗoo leyɗeele: Afrique du Sud, Lesotho, Malawi, Namibie, Zambie, e Zimbabwe.
2 Malawi, Zambie, Mozambique, e Zimbabwe. E ngal anndiraa kadi he innde Chinyanja walla Nyanja he woon e nokkuuji he ɗeeɗoo leyɗeele:Mozambique e Zambie.


text:
Habaru dow ɗerewol ngo'ol
Go'oto nder lilaaɓe Yeesu sappo e ɗiɗo bi'eteeɗo Maatiyu windi ɗerewol ngo'ol. Ɗerewol ngo'ol e holla Yeesu woni Almasiihu mo Alkawal Kiingal waɗi alkawal o waray. Maatiyu o Yahuudankeejo, nden e mo meta dow ko Yahuudanko'en mboowi, waato Attawra e sakkanki Allah e diina maɓɓe. O hollii Yeesu woni kisnoowo mo Yahuudanko'en e koo moye keɗii garol muuɗum. Ɗu'um habaru ɗum Habaru Belɗum ngam koo moye.
Ɗerewol ngo'ol ngol siryaama boɗɗum. Ngol fuɗɗirii e habaru lenyol Yeesu. Lenyol maako hollii o hebbinii annabaaku ɗum annabo'en ngaɗi dow Almasiihu. Ɗerewol ngol hollii danyngol maako e no danyngol ngol woodiri teddungal Allah. Ɗonmaa ngol hollii baptisma maako, e no o foondiraa, e no o wa'ajiniri, e no o ekkitiniri, e no o yamɗitiniri yimɓe. Nden ngol hollii no o torriraa e no o wariraa dow gaafaangal ngam hakke yimɓe fuu. Ɗonmaa ngol hollii o ummake daga mayde.
Ko Woni Nder:
Lenyol Yeesu e danyngol maako (1—2.23)
Wa'ajinki Yahaya Gaɗoowo Baptisma (3.1‑12)
Baptisma Yeesu e no Ceyɗan foondirimo (3.13—4.11)
Kuuɗe Yeesu e leydi Galiili (4.12—18.35)
Daga Galiili yaaki Urucaliima (19.1—20.34)
Yontoore Yeesu cakitiinde (21.1—27.66)
Ummaaki Yeesu daga mayde e yaaki maako dow (28.1‑20)


text:
Ko ina wona jooni duuɓi 3, gila coggu njamndi yani, heewɓe ceyfitii no SNIM ardoraa nii, njeertinii ko faati e ngonka mum. Jooni kadi, caggal nde gardinooɗo ɗum oo nomaa hooreejo hififaaɓe, goɗɗo toɗɗaa yo ardito ɗum, haala kaa ummitiima. E nder ɗuum, e fawaade e ciimti jaaynde alakhbar wiyi heɓii, geɗe keewɗe ina kollita wonde SNIM ardoraaka peewal. Diiso Njuɓɓudi SNIM jooɗiima ñalnde 8 noowammbar 2018 to Pari, jaɓii toɗɗegol Hasan wul Eli e gardagol mum.
E tuugnaade e dokimaaji ɗi Alakhbar wiyi heɓii, e nder ɗiiɗoo duuɓi 15 jawtuɗi, ngardiigu sosiyetee oo moƴƴaani, o yahrii caggal no feewi to bannge laaɓal kalfingol golle, tee jawdi keewndi booynaama e daawal hee. ñamaande SNIM yettiima 257 milyaar ugiyya…
Ina wiyaa heen wonde, e nder ɗii duuɓi 15 cakkitiiɗi, yimɓe 6 lomlomtondirii e gardagol sosiyatee oo, « ɓe ngalanaa ɗum hattan, ɓe ngalaa humpito, ɓe ngonaa jaambureeɓe ».
Njuɓɓudi fedde ndee ɓurndi toowde ndii, hono Diiso Njuɓɓudi (Conseil d’Administration), rokkaaka mbaawka ɓetde golle mawɗo Snim oo. E nder ɗuum, « ko banndiraangal e jinngere ɓuri teeŋtude e ƴettugol ardiiɓe ɓee : yeru, gardorɗe 15 nani toon, fof woni heen ko jiiduɓe tirbii gooto ».
Gila 2009, mbaawkaaji ardiiɓe sosiyatee oo ko beñtitiiɗi : hooreejo Diiso Njuɓɓudi (Kaba wul Elyu) potnooɗo tiimde golle ɗee, « wontii kuutorgel gardo kuftodinɗo oo ». Gila o toɗɗaa e hitaande 2013 « o waɗii oorle woote ɗee fof, kanko fof e woppude posto makko depitee ». E les laamu Maawiya, ardinoo Diiso Njuɓɓudi ngoo ko cukko guwerneer Banke Santaraal ngam gaddaade jaamburaagal mum.
E duuɓi cakkitiiɗi ɗii, jahral yeeso jagge sosiyatee oo “nattii teskaade mbaawka e moƴƴugol golle mum en”. Gardo kuftodinɗo oo ina waawi yaɓɓude doosɗe, ƴetta mo welaa e nder sirlu.
Haa hannde, e wiyde Alkhbar, ina wiyaa e ciimtol heɓi ngol, baasgol woodde horo e nder sosiyatee oo. « Ko gardo kuuɓtodinɗo nomata horooɓe ndernderɓe ɓee, tee ɓeen mbaawaa horde walla saaktude ciimti mum en so wonaa o yamir ». To boowal, « wonaa Horirde Huuɓtodinnde Dowla (IGE), wonaa Ñaawirde hiisaaji, wonaa Parlemaa, hay heen gooto horaani SNIM»…
E hitaande 2017 ndee, ñamaande SNIM yettiima 257 milyaar ugiyya, tawi heen 149 miliyaar ko ñamaale boowal e 108 miliyaar ñamaale nderndere. Ɗumɗoo tolnondiri ko e 39% (ɓurii tataɓal) bidsee laamu nguu e hitaande 2018 (663 miliyaar ugiyya). Hakkunde 2001 e 2009, ñamaande SNIM ɓuraani 59,4 miliyaar ugiyya hade mum yettaade 229 miliyaar ugiyya hakkunde 2009 e 2013, daawal ngal coodgu njamndi ɓurnoo moƴƴude, tee njeñu mum deestiima, gollotooɓe mum mbeltaaki.
E nder daawal 2008-2013 ngal, SNIM naatnii miliyaaruuji 4 dolaar benefiis (1 428 miliyaar ugiyya) woni laabi tati bidsee laamu e hitaande 2014 ndee. Ine wiyee oon kaalis jaaƴoyii ko e poosuuji alɗuɓe, heen huunde waɗaa e geɗe ɗe ngalanaa SNIM ngartam. Ɗum waɗi gootol e ciimti ɗi Alakhbar wiyi heɓii ɗii wiyi SNIM huutoraaki ɗuum ngam « sarde ngalu mum e nokkuuji mbaylaandi e nokkuuji jeñtinooji (…), kono wonti ko kuutorgal hoohooɓe politik, siiɓiiɓe ɗum ngam mahde boowal diwooje Nuwaasoot e coodgu diwooje kompaañi Mauritania Airlines. » Ko jiidaa e ɗuum, « SNIM rokkii sosiyatee biyeteeɗo ‘’Nejah’’ 15 miliyaar ugiyya ngam daɗnduɗe ɗum e uddugol ».
Ko SNIM kadi totti 30,97% e hoore jawdi kompañi Mauritania Airlines, kono jeyaaka e jom-juuɗe en.
Kadi, SNIM yaltinii miliyaaruuji 20 ngam mahngo otel koode 5 sara Galle mooɓondire Nuwaasoot, gaafaaɗo e noowammbar 2015, kono mo golle mum ndonkaa yo ngas.
SNIM yaltinii miliyaaruuji 5 ugiyya ngam mahngo huɓeere mawnde hakkunde Nuwaasoot, uddiinde gila wortaa.
SNIM depisiima 3,5 miliyaar ugiyya ngam cosgol isin peewnugol potooji kuuraa to Kiifa (wuro ɗo gardo mum jahɗo oo jibinaa). Isin oo yeeytaama Somelec 4,5 miliyaar ɗi njoɓdaaka tawo.
Sosiyatee ATTM jowitinooɗo e SNIM, yanii caggal nde depisii 14 miliyaar ugiyya ngam keblugol Batu Dental Afrik e Nuwaasoot.
… ko jiidaa e ko “Fondation* SNIM rokki goomu Ghadda miliyaaruuji 4 ugiyya koo, ngam coggu ñamri jawdi mbele rokka ɗum Komisariyaa Kisal Nguura. Kono Komisariyaa salii ƴettude ko goomu Ghadda soodnoo koo sabu mum waasde ɗooftaade sarɗiiji. Ko Snim yoɓi ɗum ngam daɗndude goomu Ghadda. Fondation SNIM yahrata ko e duuɓi 11 fat (sosaa ko e 2007), kono depisiima miliyaaruuji 20 ugiyya.”
* Fondation SNIM sosaa ko e hitaande 2007. Kayre toppitii yuɓɓinde e huufde golle SNIM waɗanta yimɓe hoɗɓe takko laawol laana njoorndi hakkunde Nuwaadibu e Suwoyraat walla e nder leydi hee.
Bookara Aamadu Bah
Daartel SNIM
SNIM (Société nationale industrielle et minière) woni Sosiyatee Ngenndiijo Mbaylaandi e oogirɗe, sosaa ko e hitaande 1974 caggal nde MIFERAMAA heɓtaa waɗtaa jeyi laamu. Hannde ko laamu Muritani jogii 78% hoore jawdi Snim, ko heddii koo jeyi ɗum ko juɓɓule kaaliseeje e oogirɗe aarabeeje (ine heen Fades e Bid). Snim ina gollina ko ina 6 400 neɗɗo. Snim woni sosiyatee ɗiɗmo e nder Afrik to bannge gaggitgol njamndi. Ko ɓuri heewde heen yeeyoytee ko Siin e Orop. Daawe mawɗe gaggitgol oogirɗe haayre Kejjaa Idjiil sara Suwoyraat ko ɗeeɗoo :
Ko e hitaande 1935 faraysenaaɓe annduɓe ko faati kaaƴe njiyti haayre Kejjaa ndee, kono ko maa 1951 nde anndaa ende waawi golleede. Miferma sosaa e 1952, golle wiɗto e njiylawu kaalis ngummanaa, mahngo ngoo e gaddugol kaɓirɗe puɗɗaa e hitaande 1960 caggal nde nanondiral siifondiraa e BIRD*. Golle mawɗe ɗee njoofoyi e hitaande 1963, laana njoorndi kaa naati Nuwaadibu ñalnde 12 abriil 1963, laana ndiyam ngadiika rimndude kaaƴe duñi ɗo Nuwaadibu ɗoo ñalnde 27 abriil 1963.
E hitaande 1974 laamu Muritani soodti juuɗe MIFERMA fof waɗti ɗe e SNIM cosaaɗo 1972. E hitaande 1978 SNIM udditanaa heeriiɓe, kono ko laamu jeyi 78,35% juuɗe ɗee.
* BIRD (Banque internationale pour la reconstruction et le développement) ko koppe winndereeje hakkunde 189 dowla. O sosaa ko e hitaande 1944 ngam wallitde mahtagol Orop caggal wolde adunaare ɗiɗmere. O jeyaa ko e juɓɓule tammbiiɗe golle Banke winndereejo (Bank monnjaal), kanko e Fedde winndereere ƴellitaare (IDA) heeroriinde leyɗe baasɗe.


text:
Yeeweende – Yahdu welaa, yahdu mettaa
Si ñamakala’en wi’ii: « Yahdu welaa, yahdu mettaa », anndee ko goonga, sabu ɗii ɗiɗi fow hino hawtiti e fiyaaku yaadu. Mo yaltii o heɓay ɗi fow, ko weli e ko metti, ko o tijjii e ko o tijjaaki…
Ko ɗum waɗi si tawii fii yaadu hino metti anndannde, ko ɗum kadi sellini yeewtere wiinde nden « Yahdu welaa, yahdu mettaa« .
Hikka timmii duuɓi jeegoo e ko fawi, juuldeere tawaali lam ka men! Mi juulidaali e ɓeynguure nden, mi jentitaaki kutuba leydi ndin, mi ñaamaali ñiiri juulde ndin, mi yaraali ataayaa sukaaɓe ɓen…
Miɗo wowla falja, lamndoo lamnditoo, naata yalta, immoo jooɗoo hay si roŋkaa. Moose am hino hawri, jewte am kan ɗuuɗaa. Fii tun sunaare juulugol ɓaawo yimɓe am, wonaa le comci saɗir-mi, wonaa kadi nafaqqa lellir-mi. Hay huunde lelliraa lam, hawnaaki hara fiyaaku am on hino ɓuri woɓɓe goo ka leydi ton.
Kono ɓen hino weltii ɓuri lam. Tawde hiɓe ka maɓɓe, hiɓe wondi e yimɓe maɓɓe, hiɓe ñaamida e ɓeynguureeji maɓɓe, ɓe fija jala, fillitoo jalniiɗi… Min non, ko ɗin woni ko haɗtiimi.
Hey! Ko ka maa ɓuranmaa nani. Si mi fenay lamndo tuŋaraŋkeeɓe ɓen sugu am, ɓe yewtete ɓuri ko ngudaymi ɗoo kon, a nanay ko yurmi, tinaa ko majjano-ɗaa, anndaa wa ka mun alaa.
Mi salminii ɗoo kala tuŋaraŋkeejo, wuuruɗo ka yaasi, wayruɗo yimɓe mun…
En yiidoyay ka men si ko ɗum muuyaa.


text:
Wikipediya
Mo woni kala ina wellitaa addude ballal mum e Alla ɓolo e ndee maanditorde willitiinde.
- On ñaagaama jeyeede e kebbingol ndee deftere. Ko nde kawtal men enen Haalooɓe Pulaar / fulfulde fof. Wano mawɓe men ɓen wi'irta (makirta) non : "lekkun kala e ndookal mun"', mo kala e mon no waawi winndude ganndal mum : ñawndiigu, jojjanɗe neɗɗo maa hakkeeji neɗɗo, ngaluuji leydi, jikkuji e kuuɗe, saggitorde fulfuldeka raɓɓinnde kala ganndal ɓay deftere nden ko encyclopédia, ɗum firi Maanditorde willitiinde, wi'aa. Yo Jomiraaɗo (Alla) waɗu barki e mon.
ko saati nɗee winndande ko Kuɗol: iwdifalahi Winndannde 231: wallifi ko aamadu abdul sih e naatirde ngidarba2000
- Ndimaagu
- Leydi
- Duungal
- Fulfulde, Fuuta Jalon
- Almaami
- Buubakar Biro
- Soriya
- Alfa Yaya, Labe
- Alfaya
mbaawka ballal balloowo korsa pellital dental nawoowo-yeeso nawtiroowo-caggal ummannde ummitaare yaakaare sikkitaare yedditaare meewtaare potal arsuke tammbaade umminde renndo batirde batu sariya tammbaade ardaade fedde baafal fedde arsuke demoowo fodde jojjannde dental werto naange lewru koode henndu doole-yiite faggudu sariya darnude dartinde wurnude nguurndam fitina hare wolde konu konuyanke jam cellal cuukaaku cukalel basnuma/basnumel celluka fedde-baafal yedditaare nusko baasal jaagorgal hooreejo hoore hoolaare kabaaru/kabaruuji caaktoowo kabaaru haalde habrude wallude wallitde aada cosaan diidde
Winndu:
- Harameeji
- Pari
Hooreejo leydi Maali on. O jibinaa nyannde 4 jolal (nuwambar) 1948 Mopti. Innde makko no lolliri kadi ATT. Himo anndiraa laataade koninkeejo accitanɗo siwiljo laamu ngun, ko heewaa nder Afirik. E hitaande 1991, caggal jamaa Maali on murtanii Persidan Muusaa Tarawore, lamɗo mo ɓe wemmbinoo fota e juuɗe mum, larme on felli wari yoga e yimɓe kono neeɓitaali Ahmadu Tumaani Tuuree liɓi laamu makko ngun nodditi Conférence Nationale, ko ɗum woni konferansi ngenndiijo. Ɓaawo ɗon seeɗa, 1992, woote demokaraasiyankeeje waɗaa, Tumaani Tuuree jonniti laamu ngun siwiljo, ɗum ko Alfaa Umar Konaare. Ɓaawo Konaare timminii happu mum ɗiɗaɓo on 2002, Tumaani Tuuree arti e nder dawrugol (polotigi): o fooli Sumayla Siisee ka woote. Gila ɗum himo laami leydi Maali.
Liste des films en fulfulde
Liste des films en fulfulde :
- Guimba, un tyran une époque (1995)
- Reewo Daande Maayo (1979)
- Le Rêve plus fort que la mort (2002)
- Sarraounia (1986)
- Sowdagarane marg (1962)
- Wodaabe, les bergers du soleil (1989)
Mawnde 15 Jolal 2019
- Article #231 : Spécial:Newpages/1
Autres Wikipédias en langues africaines qui ne sont pas parmi les grandes
Other African-language Wikipedias that are not among the large ones
Afrikaans · Akan · አማርኛ · Bamanankan · Chi-Chewa · chiShona · chiTumbuka · Ɛʋɛ · Gĩkũyũ · هَوُسَ · Igbo · isiXhosa · isiZulu · Kinyarwanda · Kirundi · Kiswahili · Kongo · Lingala · Luganda · Malagasy · Malti · Oromoo · Sängö · seSotho · Setswana · SiSwati · Soomaaliga · ትግርኛ · Tshivenda · Twi · Wolof · Xitsonga · Yorùbá ·


text:
Ñalnde 4 mars 2009, Ñaawoore kuuge winndereyankoore (Cour pénale Inernationale – CPI) jooɗiinde to wuro ina wiyee La Haye to leydi mbiyeteendi Pays-Bas, ñaawii wonde Omar el Beshiir, hooreejo leydi Sudaan, ina foti nanngeede sabu warhooreeji nder wolde (crimes de guerre) e warhoore winnderankoore (crime contre l’humanité) to diiwaan biyeteeɗo Darfuur, gonɗo e nder leydi Sudaan. Ñaawoore nde ina yooɓtorii mo geɗe ɗiɗi :
Ñalnde 4 mars 2009, Ñaawoore kuuge winndereyankoore (Cour pénale Inernationale – CPI) jooɗiinde to wuro ina wiyee La Haye to leydi mbiyeteendi Pays-Bas, ñaawii wonde Omar el Beshiir, hooreejo leydi Sudaan, ina foti nanngeede sabu warhooreeji nder wolde (crimes de guerre) e warhoore winnderankoore (crime contre l’humanité) to diiwaan biyeteeɗo Darfuur, gonɗo e nder leydi Sudaan. Ñaawoore nde ina yooɓtorii mo geɗe ɗiɗi :
– warhoore winnderankoore, woni muumtugol, walla jiyɗingol (baɗtugol jiyaaɗo), eggingol walla kala gollal yoorɓerndaagu joopingal siwil en ;
– warhoore wolde, woni jaɓɓugol doosɗe walla aadaaji wolde, tawa ko jaɓɓugol ɓurtungol, ceedtinngol. Ɗeen doosɗe ina cifaa e nder nanondire adunakooje, ko geɗe ɗe aduna hawri potaani waɗeede hay so tawii noon ko e nder wolde …
Kono ñalnde 13, porkireer Ñaawirde nde wiyi ko alaa e sago o ɓeydanee heen,
– « warleñamaagu » (génocide), ɗum woni warngo yimɓe, tawi ko e teyaaɗe, huftodinngo, jopiingo goomu mbaawngu siforeede leñol walla lannda diine walla goobu nguru ɓalndu ;
Ñaawoore nde werlii ko ko wiyetee manndaa nanngugol adunankeewo (mandat d’arrêt international). Ɗum firti ko ina waɗɗii leyɗeele winndere ndee kala nanngude mo, so keɓii mo, ngadda mo yeeso ñaawoore.
Ngalɗoo kuulal jibinii jiiɓru mawndu e nder winndere nde, sibu ko ngol woni go’o ko laamɗo dowla ina fawee ngal kuugal. Haala mawka sibu leyɗe keewɗe njaɓaani ɗum, hay Dental Afrik wonanaani ɗum, sibu e miijo mum, kuugal ngal ina waawi ɓeydude jiiɓru, kuulal ngal ina foti yoyeede mbele yimɓe ina mbaawaa yiylaade jam. Won heen kadi mbiyi ko hay sinno ñaawooje bayɗe nii ina ƴettee, eɗe poti faweede e denndaangal waɗɓe golle bonɗe ; ɓeen miijotoo ko bonannde Amerik to Irak walla Israayiil to Palestiin ekn …
Leydi Siin hollitii wonde weltaaki e kuugal ngal, hay so tawii yimɓe heewɓe mbiyi ɗum haawaani ɗum en e leydi Siin, nde tawnoo ina jogii nafooje keewɗe e nder Sudaan.
E nder leydi Sudaan he, ko ina wona 10 000 neɗɗo ceppii ñalnde 5 mars nde ngam hollitde luulndaare mum en ngal kuugal. Omar el Beshiir e hoore mum alaa ko heddani aduna o, e miijo makko, ɗumɗoo fof ko golle « koloñaal keso ». E wiyde makko, woni « warkoyeeɓe ko ardiiɓe Amerik, ko ardiiɓe Orop, kono kadi ko yahuud en ». O waɗti heen ngamri … E nder heen o yamirii yo pelle 13 paabotooɗe njaltu leydi makko, ina heen MSF (Médecins sans frontières) e Fedde wiyeteende ACF (Action contre la faim). Ɗeen pelle njeertinii musiiba baawɗo heptaade mooliiɓe ɓe so tawii njaltii leydi ndi.
Holi Omar el Beshiir ?
Omar el Beshiir jibinaa ko ñalnde 1 saawiyee 1944. Ko e 1980 o heɓi garaad Seneraal, o waɗi biyeteeɗo Sadek el Mahdi, toɗɗanooɗo hooreejo leydi Sudaan, kuudetaa e hitaande 1989. O fusi denndaangal partiiji dawrugol, kam e parlemaa. O sosi njuɓɓudi ina wiyee « Diiso sawriyankeewo Kisal Ngenndi » ndi o ardii, o woni hooreejo hilifaaɓe, o woni kadi gardiiɗo konu e kalifu kisal leydi … Gardagol makko leydi ndi laawɗinaa ko ñalnde 16 oktoobar 1993. O idii ko nanondirde e islaamiyanke biyeteeɗo Hasan el Turaabi, hade makko ooyde ɗum, caggal ɗum o soki ɗum e hitaande 1999. E hitaande 2000 o yeewtidii e seegiyankooɓe worgo leydi ndi, o ɓallondiri e Siin, o ummini wolde Darfuur.
Wolde Darfuur, ɗo bone ɗe ummorii
Darfuur ko nokku keedɗo hirnaange Sudaan. Ko ina wona miliyoŋaaaji joy haa jeegom fittaandu ina koɗi heen. Diiwaan o wonaa ƴellitiiɗo to bannge faggudu.
Wolde nde fuɗɗii ɗoon ko e hitaande 2003. Sababuuji wolde nde ko ɓooyɗi sibu ko hare hakkunde leƴƴi. Bonanndeeji wolde nde ina ŋiimee e ooɗoo sahaa e 300 000 maayɗo, hedde miliyoŋaaji tati egguɓe e 230 000 mooliiɓe to fuɗnaange leydi Caad. Gure duppaaɗe walla muumtaaɗe haa takki, jawɗeele pefaaɗe, gese duppaaɗe : ko ɗum addani yimɓe ɓe dogde, ɓe compi to Caad fotde 12 tunndunde, ɗum jiidaa e capanɗe tuddule egguɓe. Ko ɓuri heen heewde ko sukaaɓe e rewɓe.
Laamu Sudaan naataani e pelɓondiral gadanal hakkunde leƴƴi ngal, baɗnongal e hitaale 1987-1989 hakkunde leñol ‘Fuur ’ en ‘Aarabeeɓe’. Pelɓondiral ɗiɗmal ngal waɗi ko hakkunde 1996 e 1998 hakkunde ‘masalit ’ en e ‘Aarabeeɓe’.
Kono sababuuji kareeli ɗi ina keewi, kono eɗen mbaawi teskaade heen :
- yooro e paaɗtugol nokkuuji nguurndam ;
- keewgol e ceertugol leƴƴi, e naatnaatondiral mum en : wolde 2003 nde fuɗɗorii ko hakkunde ‘Sagwaa’ en e ‘Aarabeeɓe’ caggal ɗum reɓi haa yettii leƴƴi goɗɗi ɗi ; Yanti heen, Sagwaa en ɓe ina kaɓee kadi to leydi Caad ;
- jiytugol petroŋ e diiwaan he (naatnii heen leyɗe mawɗe, ko wayi no leydi Siin) ;
- Sudaan ko leydi njaajndi. Laamu ngu huɓindaaki no moƴƴi leƴƴi koɗɗi e ladde ɗi, ɗi ceertataa e murtude.
Ko e dabbunde 2003 luulndiiɓe Omar el Beshiir puɗɗii wullude. Ngam pinde ɓe, o ɗacciti ‘milis’ aarabeeɓe wiyeteeɓe ‘Janjaawid’ en yo njan e maɓɓe. Ardii ɓeen ko biyeteeɗo Shukratallah, ko o ofisiyee larme o wonnoo. Konu Sudaan yantini heen kadi bommbude gure Darfuur. Nii woni, laamu ina fiyra ɓe bannge, ruggooji taƴooɓe ina njanira e maɓɓe bannge goɗɗo o. Heewɓe mbiyi wonde ko laamu Omar el Beshiir, rokki Janjaawid en ɓe kaɓirɗe yo njan e Darfuurnaaɓe. Ina jeyaa e haalɓe ɗum, pelle paabotooɗe kam e jooɗaniiɓe leyɗe goɗɗe e leydi Sudaan he.
Hol doole pelɓondirooje ɗoon
Ɗum noon, no mbiyruno-ɗen, heen bannge ko Janjaawid en. Ko ɓe Aarabeeɓe. Ko ɓuri heewde e maɓɓe njeya ko e leñol ina wiyee Abbala. Laamu ngu yeddii ko wiyaa ina walla ɓe ko. Kono tan, Muusaa Hilaal, gooto e mawɓe Janjaawid en ɓe, nomaama, waɗaa diisneteeɗo e nder laamu Sudaan.
Oya bannge ko ‘rebel’ en. Aɓe mbaɗi fedde wiyeteende ‘Konu Ndimaagu Sudaan’ (SLA) e ‘Dillere ngam Nuunɗal e potal’, ɓe Amerik wallitta, wonɓe worgo leydi ndi.
Hakkunde maɓɓe ko doole keedooje, fotde 7 000 soldaat Dental Afrik neldi toon ngam reende siwil en. Kono nafoore maɓɓe ina hakindii. Ɗum addani Fedde ngenndiije neldude toon, e hitaande 2007, soldateeɓe (casques bleus) ngam wallude militeeruuji Dental Afrik.
- Innde Sudaan nde ummii ko e « Bilaad es Sudaan ». Bilaad es Sudaan firti ko « leydi ɓaleeɓe ». Ɗemɗe carɗinaaɗe e leydi ndi ko Arab e Engele. Ɗemɗe goɗɗe ina kaalee toon, ɓurɗe heen maantinde ko ‘Dinka’, ‘Fulfulde’ e ‘Nuer’
- Ina wiyee wonde innde Darfuur nde ummii ko e leñol ngol kaalno-ɗen dow ina wiyee ‘Fuur’ : woni Daar (Galle, nokku) ‘Fuur’ en.
Bookara Aamadu Bah
Dental leyɗe Amerik kam e leydi Siin, nde tawnoo ciifaani doosɗe ñaawirde winndereyankoore nde, alaa ko kaali nde Goomu kisal Fedde Ngenndiije ɗaɓɓi ñaawde Omar Al Bashiir.
Ndeeɗoo ñaawirde jogii hakke ñaawde tan ko yimɓe ɓe leyɗe mum ciifi doosɗe mum, walla yimɓe tuumaaɓe warhoore e nder leydi ciifndi doosɗe ɗe. Goomu kisal Fedde Ngenndiije ina rokkaa mbaawka waasde ɗooftaade ɗuum, waggina ñaawoore neɗɗo kala. Ko ɗum woni ko ngu tabitini to Sudaan sibu siifaani doosɗe CPI, kam e Israayiil e Dental leyɗe Amerik e Siin e Riisi. 108 dowla ciifii doosɗe ɗe.
__________________________
Ngonka Sudaan jeyaa ko e geɗe ɓurɗe woƴde OBAMA.
Ko ɗum addani mo toɗɗaade neɗɗo mo alla ko woni golle mum, so wonaa reende ngonka Sudaan. Ko ñalnde alarba 18 mars 2009, o toɗɗii oon neɗɗo, hono seneraal Scott Gration (gonɗo e alteret). O jeertinii laamu Sudaan wonde ko ko naamnittee kala bonannde waɗnde toon, kala maayɗo toon tawi saabii ɗum ko ndiiwgu pelle paabotooɗe ɗe.
O wiyi « Sudaan jeyaa ko e geɗe ɗe min ngardini e oo sahaa mo deeƴre e nuunɗal katojinaa no feewi. Bontugol ngonka nguurndam e oo nokku ina addana golle ɗe heñoreede no feewi ».
« Feere bonnde nde laamu Sudaan ƴetti, so riiwde pelle paabotooɗe gonnooɗe e leydi mum, maa woppu toon yolnde mawnde e ɗamtindaare mawnde. Laamu Sudaan gaddii kala fittaandu waasaandu toon ».


text:
Fulɓe ko leñol mawngol jaajngol e nder Afrik, kono so neɗɗo ɓetondirii keewal maɓɓe e heɓindaare maɓee; tawata ko heɓindaare maɓɓe ina famɗi no feewi to baŋngeeji fof noon, foti ko to dawrugol walla jojjanɗe ɓii leydi goɗɗe, ko goonga noon ngonka maɓɓe e nder leyɗeele ɓe koɗi ɗee ina seerti seeɗa, kono e mbaadi kuuɓtodinndi kala to ɓe ngoni ko ɓe ɗawaaɓe. So en ƴettii yeru jojjannde pinal; kala to ɓe ngoni ko ɓe ɗawaaɓe, leydi hono Senegaal walla Gine Konaakiri hannde so teleeji mum en kollirtaa pinal fulɓe so wonaa seeɗayal; ɗum ko huunde nde fotaani won’de. Ndee ɗawre noon ina gasa tawa won ko laamuuji ɗii mbaɗi heen, kono kadi won heen ko fulɓe mbaɗiri juuɗe mum en, ko ɓuri heen ko heewde nih ko kamɓe mbaɗi!! Ngaree humpito-den fii laawol fulɓe…
Enen fof heɗen teski fulɓe ina njiɗi joñaare, e waasde naatondirde e yimɓe woɗɓe, ko noon kadi ɓe njiɗiri reentaade haa ɓurti, haa wonti ustaare, addaniɓe yaawde taayde, sabu añdeɓe wi’eede, yantude kadi ko heewi jaɓatah gollaade won e golle, teeŋti noon ko faati e pinal ( mago, misik, njimri, hay jaayndeyaagal), ko faati e dawrugol ɓe njaɓataa won’de konuŋkooɓe walla polisaaɓe, duwañeeɓe e ko nanndi heen, ndee ɗo yiɗde joñaare e faltaare noon addaniiɓe caɗeele e tampere mawnde.
[irp posts= »1742″ name= »Miijo no limgal fulɓe newora »]
Wonti kala to pullo yahri e nder Afrik koko tampintee, to keeri leyɗe ko kamɓe ɓuri waawde naamneede ɗereeji, to nder leyɗe maɓɓe ko kamɓe ɓurata tampineede e gollirɗe laamu, njoɓnatee njeenaari, tawde wonaa koreeji maɓɓe ngollata toon e ɗee gollorɗe, kamɓe ɓe njaɓaano jaŋnginde ɓiɓɓe maɓɓe, walla tawa ɓe calino yoo ɓiɓɓe maɓɓe naat e hono ɗee golle…
Ngam Ittude ɗum e miijo am, alay sago ndewen e ɗee taaɓe garoojo:
– Kamɓe fof ɓe njongoo njuɓɓudi mawndi, ndenndinndi fulɓe fof, hono Tabital pulaaku winndere nih, tawa kala pelle gollanooje fulfulde, e nder kala leydi ina kawri heen, ko fewjatee heen fof tawa koko hawraa, hay gooto kadi fotaani yaltude heen. Eɓɓooje potɗe siineede e dumunna daɓɓo e juutɗo fof lelnee, ko faati e jaŋde, faggudu, renndo, dawrugol, tawa horooɓe ina cuɓaa ngam rewindaade no eɓɓooje ɗee ciinirte, tawa ko e dow laabi ganndal. Miɗa sikki TPW fuɗɗiima huccitan’de ndee toɓɓere…
[irp posts= »1187″ name= »Koɗgol Fulɓe he duunde Afrik »]
– Himmiran’de jaŋde e kala nooneeji mum, e naatnude sukaaɓe jaŋde gila law, tawa kadi ko jaŋde nafoore, jaŋde hesre waawnde faaboyaade joomum, ɗaɓɓirteende golle, waasa wi’eede ko maa yimɓe fof njaŋnginee diine. Ko noon kadi woownude sukaaɓe golle dental e ballondiral, kadi naatde pelle, huutoraade ɗemngal fulfulde gila heɓe mbaggiɗi nder nguurndam maɓɓe kala, Ɓe nganndinee finaatawaaji men, e faarnoraadeɗi, e waasde hersirde hoore mum e ko jey…
Abdullaay Yerel Soh
To Keer Misra (Muriraninaajo)
e-mail: laayisoh@yahoo.com
facebook: Abdulaay Soh


text:
Banndiraaɓe tedduɓe, fewndo hannde, giɗo Fulfulde fow hino haani anndude wonde ɗemngal ngal naatiino e gannde kese ɗen, hingal jokki kadi naatugol e teknolooji keso on, hay si tawii non ɗuuɗaali ko waɗaa taho.
E ndee winndannde men ɗoo, men hollay on kuutorɗe (outils) firaaɗe e ɗemngal Fulfulde, ngam haali-pulaar jo kala heɓa ko wallitora.
E oo aduna mo gannde kese, alaa ko ɓuri fotude haa ɓura heɓugol teknolooji on e haala mun.
E hino ɗoo kuutorɗe firaaɗe ɗen e Fulfulde:
1- Duce Foundation Mozilla ɗen e Fulfulde:
Hannde si no woodi ko mawtoren e ɗemngal Fulfulde ka gannde kese, ko wano nduungu (foundation) Mozilla! Tawde non gila wangorde (navigateur/browser) Firefox nden firaa e Fulfulde, kañum Mozilla hino jokki (e ballal Ibraahima Saar) no ɗemngal ngal heɓira geɓal e dunce (services) maɓɓe ɗen fof.
Fewnde hannde, wano cinndel (mobile phone) ZTE OPEN naadii Pulaar ka njuɓɓude Firefox OS[1]. Ɗum Ko yuɓɓo huuɓnungo ndognoowu cinnde smartfon (nanndo mum ko Android walla IOS). Mo soodii ngel cinndel Firefox OS saatiingel yaltude ko neeɓaa, o taway ton ɗemngal Fulfulde.
- Firefox mo Android : Ɗum ko wangorde Firefox nden e Pulaar.
- Lowre Firefox OS nden e Pulaar: nde talifon/cinndel Firefox ngel tafaa lanni, lower/wonirde (site) hertinanano kañum talifon on fii humpitugol jamaa on no o fewndori, walla no heɓorta. Ɗemngal Fulfulde ngal heɓuno geɓal e ɗen lowe hertinanaaɗe Firefox OS ɗen[2].
Ɗee duce jantaaɗe dow ɗoo fow hino okki Pulaar geɓal e innde nduugu Mozilla.
2. Tappirde (clavier) Fulfulde e cinndel Android:
Kala jogiiɗo talifon Android, himo waawi aafde (installer) tapirde Pulaar nden ka cinndel makko, o waɗta winndirde Pulaar e talifon makko on. Ƴeewee ɗoo ndaaron.[3]
3- Google e Fulfulde : ko neeɓaali koo, google translation naaduno ɗemɗe Afrik jowi ka duncal mun, ɗen woni: Somaliya, Hawsa, Yoruba, ibgo, e Zulu. Gila ɗum waɗi, yarlitiiɓe men goo hino jokki fii Pulaar kadi heɓira geɓal ka Google Translation, ɓe firii ko ɗuuɗi e duncal ngal, hiɓe jokki haa jooni golle.
Ko wono non en anndintinay wonde Fulfulde hino tawaa e ɗemɗe seeɗaaje suɓaaɗe fireede e ɗemɗe gog=o (wano Engele) ka lowre Mokenon.[4]
4- Wikipedia e Fulfulde : Ɗum e wonde loowdi (contenu/content) Fulfulde ndin ka Wikipedia hino barkini hakkunde ɗemɗe Afrik ɗen !
5- Loowdi Pulaar ndin ka lowre amaGama.locamotion.org: Miɗo waawi wiide ko e ndee lowre woni ko loowdi Fulfulde ɓuri ɗuuɗude ! Asli mayre on ko e Engele, kala helmere jeyaande e gannde kese nde ɗaɓɓataa firo mun e Pulaar, lamdo ndee lowre AmaGama Locomotion, ma a heɓu firo mun ko laaɓi pos.
6- Eɓɓoore Pootle : Ɗum ko eɓɓoore nde Dwayne Bailey, fii firgol gannde kese ɗen e ɗemɗe winndere nden, eɓɓoore nden hino fira wano tafirɗe Free Minde, File Zila, WordPress e ko nanndi. Fulfulde firaama ɗon ko yahata 66 %, tawde ko Fulfulde woni yeeso ɗemɗe Afrik ɗen fof e ngal duncal !
7- Eɓɓoore Transifex : Ndee ɗoo kadi lowre hino kippi fii firtugol gannde kese e filmuuji ɗin ekn ka ɗemɗe winndere nden, ko e ndee lowre woni ko sakkere (fichier) VLC e Skype nden adaa fireede. Ko e dee lowre fahin woni ko mi jokki firugol Media Player Classic, mi firii ko ɓuri feccere nden.
8- Pulaar ka dunce « Boîte à innovations »: « Boîte à innovations » ko eɓɓoore nde Tony Simard, mo Kanadaa, nde sincaa e 2013 on e faandaare yottinirgol gannde kese ɗen e laawol ɗemɗe Afrik ɗen. Eɓoore nden hino mari dunce ɗuuɗe, wano: Ganndal hiisa (mathématique), informatik, e huutorɗe enternet, e ko nanndi.
Ɗum ɗoo fow ko e ɗemɗe Afrik jowi firaa, ɗen woni: Fon, baatonu, Yoruba, Julaa, Wolof, e Fulfulde[5].
9- Jaaɓnirɗe (applications) Pulaar: Yeru ko mi wiƴƴitii kon, mi hawraali e jaaɓnigal woo si waa Jaaɓirgal terminolooji Hausa-Fulflude-Kanuri. Tafiraangal fii firugol kelme Engele ɗen e ɗee ɗemɗe Afrik ɗon tati.
10-Geɓal Fulfulde ngal ka eɓɓoore “Tweet in your language”: Gila hitaande 2014, lowre Global Voices nden fampino duncal mawngal battane ñalaande mawningol ɗemɗe neeniije ɗen (Mother Language Day), mawninteengal hitaande kala e lewru Fabraa’iru ñannde 21 ngam neɗɗo kala winnda e ɗemngal mun, o anndina winndere nden fow ko haa honto winndugol ɗemngal mun ngal hitti..
wano ndee hitaande hikka (2015), ko Pulaar ɓurnoo heɓude Tweete fampaaɗe ! Naatee tun www.twitter.com winndon ka ɗaɓɓitirgel ɗum ɗoo #MotherLanguage maa #Fulfulde #Pulaar #Fulah, on taway ɗemngal ngal heɓii loowdi seeɗa ka dinngiral renndo Twitter!
[1] Humpitoree ɗoo fii cinndel ngel


text:
Wiɗtooɓe ostaralinaaɓe mbiyi njiytii duunde hesere e nder Geec pasifiijo, bannge mum hirnaange worgo, tolnde Ostaraali. Ko ɓuri heewde e mayre woni ko e nder ndiyam, fotde 94%, woni e mayre njoorndi tan ko nduukon rewo e worgo Nuwel Selannde e Nuwel Kaledoni. Ɓe innirii nde “Zealandia’’ kono aɓe mbiya nde kadi “duunde Leydi suuɗiinde”. E wiyde maɓɓe, ɓeto wertallo mayre ko miliyoŋaaji joy km2, ko ina yerondira e e Inndo. Haa e oo sahaa, winndere ndee limtantenoo ko duuɗe jeegom (6). Ɗeen ngonnoo : Amerik rewo, Amerik worgo, Orop, Afrik, Asi, Oseyani.
BAB


text:
E nder aduna he, kala balɗe sappo e nay (14) ɗemngal ene maaya. “Ɗo e hitaande 2100,” wittiyankeeɓe ɓe mbiy “feccere e ɗemɗe 7000 kaalateeɗe e aduna he ene mbaawi majjude te ko ɓuri heewde e majje mbinndaaka kadi eggaaka e leppi.” Ɗuum firti so ɗeen ɗemɗe maayi ma ɗe nawar laakara ngaluuji ganndal keewɗi, ko yowtii e daartol, pinal, e gannde taariindi maɓɓe.
Ko ɗemngal saaktata pinal rewrude e yimɓe haalooɓe ngal e ko ngal newnani joom mum en waawde wiyde. Konnguɗi cifotooɗi won e geɗe pinalyankeeje keeriiɗe walla yiyannde ene mbaawi waasde firaade e ɗemngal goɗngal haa laaɓta. Ko heewi e ɗemɗe gonɗe e kallulaha ɗe, ko ɗemɗe jogiiɗe
pine galɗuɗe ɗe joom mum en dontiniratno kala yonta rewrude e tinndi, daari, e jimɗi kono meeɗa winndeede. So ɗemngal ngal maayi alaa e sago yahdat e ngaal pinal no wonruno.
Yoga e men maa mbiy hol ko maayde ɗeen pine waawi ustande aduna o, pina goɗɗe ɓurɗe ƴellitaade e ŋellitaade ma keddo, kono wittiyankeeɓe ɓe mbiy hoto en kenyo. Ko ɓuri heewde e ko neɗɗo anndi e nature soomii ko e ɗeen ɗemɗe ɗe cowaa winndeede. Yimɓe hoɗɓe e nokku fotde duuɓi ununnaaje limtinɗe ɓuri laaɓeede taarindi mum en, gila e leydi mum haa puɗi e lekɗe mum haa e barooɗe mum. Sabu duuɓi ujjunaaje limtinɗe go heen ɓe paggatoo nguura maɓɓe ndeke ko kamɓe ɓurata faamde no ndiin taariindi reenirte. Yoga e ɗeen gannde sciencesuwaa wittude walla eggude ɗum tawo. Ndke wittude ɗeen ɗemɗe ko huunde waawnde naftude e paamgol taariindi e deengol ɗum. Kadi wittiyankeeɓe ɓe ene kawri bittugol ɗemɗe keewɗe ene ɓeydana en waawde faamde holno neɗɗo haaldata e holno o mooftirta ganndal. Kala nde ɗemngal maayi waykono huunde e natal momtaade ni, so ɗum waɗi ene usta ganndal men e hol ko ngaandi neɗɗo waawi gollaade.
Hol ko addanta Ɗemɗe Maayde?
E nder daartol aadee, seeraani e ɗemɗe lenyɗi doolnuɗi walla joom en pine toowɗe ɓe ene ɓeydoo yaajde e saraade, ɗemɗe ɗe joom mum en ko doofolɓe ɗe ene maaya. Heewi addude ɗum ko ɗemngal lawakeewal waɗteede waawnere e dow yimɓe (langue officielle). Ko ɗuum sabi leydi Kamruun ngootiri ɓuri duunde Orop no fotirno heewde ɗemɗe. Nde tawnoo Orop ene aadorii waɗde laamuuji doolnuɗi. E tuma nde ɗemɗe mawɗe ɗee carotoo e ne ɓeydoo yaajde sukaaɓe ɓe jibnaaɓe mum en kaalata ɗemɗe tokoose ɓe, ko ɓuri heewde, mawnata ko e janngude ɗemngal kooningal ngal. Ɓeen sukaaɓe walla sukaaɓe mum en so ngari ene mbaawi nattude haalde ɗemngal taanum en so ɗum rewii woppani wonata battande ɗemngal tokasal ngal tan ko maayde. Eɗen nganndi ko ɗuum addani ɗemɗe keewɗe Rewo Afrik maayde Arabeere lomtii. Ko hono noon ne kadi leyɗeele Worgoori Amerik ɗemngal Espanyool momtii ko ɓuri heewde e ɗemɗe tawnoo toon walla Engele e nder Dowlaaji Dennduɗi Amerik, Kanada, haa Ostaraali.
Ene jeyaa sababuuji maygol ɗemɗe tokoose kadi, jaayiyaaji keewɗi ceertuɗi ko wayno leydi dillude walla nyawuuji daaɓooji, ekn… Mbiɗen ɗuum ko huunde ɓooynde waɗde e nder daartol, kono annduɓe ɓe ene kawri wonnde maaygol ɗemɗe ene ɓeydi heewde e nder duuɓi cakkitiiɗi ɗi. E witto ɗemɗiyankeeɓe waɗanoogo hitaande 1999 feenyi heen wonnde ene waɗi ɗemɗe 51 e nder aduna he tawa gootal heen fof ko neɗɗo gooto heddii e nanooɓe ngal, 28 e nder ɗeen ɗemɗe ngoni ko e nder Australia (ostaraali). Ene waɗi 500 ɗemngal ɗe joom mum en ngonaani hay 100 neɗɗo; 1500 ɗe gootal fof joomum en timmaani 1000; hakke 3000 ɗemngal tawa gootal heen fof haalooɓe ɗum ngonaani 10,000.
Hayso tawii alaa ko waawi waɗeede ngam haɗde ɗemngal maayde caggal nde ɓiyɓe lenyol maggal pelliti yeebaade ngal ne, UNESCO, pelle ɗemɗiyankeeje, walla pelle ɗe ngonaa laamuje (PƊNGL) keewɗe nana kenyoo ngam winndude ɗemɗe gonɗe e kallulaha ɗe, e eggude ɗe e leppi ngam mooftande ɗum wittiyankeeɓe e yontaaji garooji. Eɗen ciftora wonnda ɗemngal Ejipta ɓooyma ko maaynongal fotde duuɓi keewɗi hay binndi maggal taw natti waawde janngeede. Ko e hitaande 1822 Farayse-naajo gooto en wiyee Jean Francois Champollion hunycanaa binndi tawanooɗe e hayre wootere innraande “Rosetta stone”. Waawde janngude ɗiin binndi e ɗemngal ngal waɗtude faameede, ubbitii ngalu mawngu e daartol aade.
Like this:
Like Loading...
Related


text:
Giɗgiɗtire njaljaltire enɗootire ngam nde Allah
Te’eetire, te’eetire njaafootire ngam nde Allah
Teftu denɗa hinnu ta naa sakiraaɓe banndu yaltaa dara
Tokka takka taa tikku coma
Ngam mbiile kuddi-am doole munya
Yolnde maaɗa taa maɓɓu falaa
E mbiiɗo hokka-am taawii-ɗum walaa
Koɗo maaɗa yewtam jalaa
Nyamnu yarnu ngam jaango kisaa
Keddo maaɗa taa toonyaa bonaa
Koo kalbam luttu yaaru o yara
Faro nyawɗo mbaaliiɗo jaha
Eftu juuɗe maaɗa tora
Na walla ɓanndu maako hoya
Hakkeeji maako lootoo kuba
Mo baaba maayi
Mo baaba maayi noddu wara
Bee gonɗi enɗam ndar-mo mboya
Moytu hoore maako yurmi-mo mana
Weƴƴitan-mo yiɗaande haraa
Peecinan-mo ko nyaamee-yara
Limce julde holtin-mo belaa
Njawdi maako taa meemu ngulaa
Ɓernde maako taa mettin sunaa
To o wii-ma wallam, taa faa salaa
Janngin-mo diina e fiijiiji dunya
Faaba sankin-mo haa o mawna o ɓaga
Ngam keɓa kedda aan faa yaamada
Dabbaaji maaɗa
Dabbaaji maaɗa taa weelnu nyawa
Taa haɓɓu yoofu sakkin nduraa
Nyalla nyamki to wartii ɓira
Hokku saaro nden bacci e njara
Taa yeeba wonna majja wujjee wila
Fabboo njuugam-ma hakkeeji e tila
Kuuɗe boɗɗe maaɗa kooce biya
Resane mo a meeɗaay gi’a
Woɗɗa fiyki dow jaggu bara
Ngam nyannde darngal to latu-ma hawa
Nyamaande Jowma wurtin keɓa
Rima rimtoo ɓesdoo laya
Mbarjaari maaɗa ton yeeso yaha
Ngam ɓiɓɓe rewɓe Firdawsi ɓagaa
Taa sukku laabi ngam peecoɗaa
Taa nyamtu leddi heddooɓe maaɗa
Taa soɓin beeli ngam lootoɗaa
E ɗowle leɗɗe bee tuundi maaɗa
Taa pe”u lekki ngam dow walaa
Ki woodi yonki dey ba yonki maaɗa
Ki woodi ɓanndu dey ba ɓanndu maaɗa
Ki juulay ki tasbay dey ba juulde maaɗa
Koo faa ƴuungel aan fa taa yawa
Taa damfu-ngel taa yaawu ndara
Feho maaɗa hebbin rufa
Colli ladde e gerooɗe e njara
Taa yar taaba ɓanndu maaɗa nyawa
Woɗɗa njaram e caaca e boɗa
Pelle ƴoore ɗemngal marɗaa kaɗa
E laabi fewre joofa celaa
E jeynu e nguyka e nyaamol ribaa
Yawaaki yeebo saaro’en dudaa
Taa way gasaa kuugal iraa
Ngam njawdi denɗa maaɗa wila
Ngam o cooya seyoɗaa belaa
Ngam o rella ko o nyaama o yara
Ngam ɓuraamo ko o marii maraa
Ngam o sooko o majja o wuma
Ngam o waaloo duuɓi o nyawa
Ngam o yinnoo o haɓɓe o suna
Ngam o haɓa o haɓdee o fiya
Rewɓe maako e ɓiɓɓe maako o wanya
Jowma faa e ndar-ma nana
Jogiiɗo yonki maaɗa kulaa
Annduɗo ko miilata numaa
O wii-ma boɗgal tiinoɗaa kuwa
E gedde tikkinooje Jowmam alaa
Jipporde maaɗa aan faa ton Lazara
A hubay e nder Jahannama dudaa
Taa rewu ko taga taguɗo-ma alaa
Nuɗɗin Jowmam gannginɗo-ma diga e nder walaa.
GIƊGIƊTIRE Yimre Goɗɗo Pullo Suudan Bindi; Surajo Teete
Giɗgiɗtire njaljaltire enɗootire ngam nde Allah


text:
Jokkorde Luulndo Demokaraasiiwo (COD) yuɓɓinii, kikiiɗe talaata 23 abriil 2013, yeewtere jaaynde ngam habrude cosgol Goomu parlamaan toppittoongu liñcitgol « gajaaɗe ngalu laamu nguu jiñii hannde ɗee ». Ardinaa goomu nguu ko Muhammed el Mustafaa wul Bederdiin, koolaaɗo Kuuɓal UFP, cukko makko ko Bah Aliu Ibraa tergal ADIL.
Terɗe goɗɗe ɗee ko Yaakuub wul Moyne (RFD), e Saalek wul Siidi Mahmuud mo Tawaasul, Kajjata Maalik Jallo (UFP), Mariyem mintu Bilaal (RFD), e Seynabu mintu Deddi.
Hooreejo goomu nguu, nde ƴetti konngol ngam udditde batu nguu, artii e denndaangal « gajaaɗe laamu Muhammed Abdel Asiis », haa teeŋti noon e wattindiinde ndee, ɗo ngu takkaa « laɓɓingol kaalis », ko jaayɗe inniri «ganagate» koo.
E wiyde Bederdiin, haa e hitaande 2008, ardiiɓe Muritani, so ina njiɗi alɗude, ndewratnoo ko e yimɓe woɗɓe, kono laamu hannde nguu, gardiiɗo ɗum oo « tampinaani hoore mum e merlannga en », waɗi noon, e wiyde makko haa hannde « ko o hoolaaki hay gooto ». Bederdiin wiyi ina haawaa « jaajgol bonannde ndee kam e deƴƴere juɓɓule horo ngenndiije e adunankooje. »
To bannge peeje, Bederdiin wiyi « Goomu nguu ina ɗaɓɓi ballal Muritaninaaɓe fof, kam e juɓɓule winndereeje fof, ngam laɓɓitinde ɗee gajaaɗe ngalu cuurtuɗe nguyka ngaluuji leydi ndii, mbonni faayiida mum ». « Golle ɗee ina caɗti, kono a min mbaɗi yaakaare e yiɗde Muritaninaaɓe anndude goonga wonande ɗee gajaaɗe kaalis».
Eɗen ciftina tan wonde, ko idii cosgol nguuɗoo Goomu wiɗto parlemaa, COD ɗaɓɓiriino laamu nguu nde laɓɓitinta ko faati e «jeewte » ɗe hooreejo leydi oo takkaa jeyeede e mum ɗee. Kono laamu nguu jaabaaki. Ko ɗum addani COD fellitde waɗde wiɗtooji mum. So golle ɗee njoofii, « maa goomu nguu bayyin njeñtudi ndii, humpita ɓesngu Muritani e winndere ndee kala. »
E nder ndeeɗoo yeewtere kadi, COD hollitii ina wondi e dokkeeruuji ɗi laamu nguu leeptata ɓee, « sabu tan cuusii ɗaɓɓude yo gollinooɓe ɗum en ɓee ndokku ɗum en hakkeeji mum en».
FƁ


text:
Parlemaa leydi men ko fuɗɗii ko jooɗiima e daawe tati : daawal gadanal ngal ko keñoraangal (ko e lewru abriil 2007 wonnoo) caggal nde hooreejo leydi ndi jooɗii e jappeere mum. Ko kanko hooreejo o ɗaɓɓunoo ndeen joɗnde mbele Asammbele e Senaa ina mbaawa toɗɗaade jiilirɗe mum en. Daawal ɗiɗmal ngal ko daawal gaadoraangal (tuggi 14 mee haa 14 sulyee 2007). Daawal tataɓal ngal kadi ko keñoraangal : ngal fuɗɗii ko 23 sulyee, ngal joofi ko 22 ut 2007.
Parlemaa leydi men ko fuɗɗii ko jooɗiima e daawe tati : daawal gadanal ngal ko keñoraangal (ko e lewru abriil 2007 wonnoo) caggal nde hooreejo leydi ndi jooɗii e jappeere mum. Ko kanko hooreejo o ɗaɓɓunoo ndeen joɗnde mbele Asammbele e Senaa ina mbaawa toɗɗaade jiilirɗe mum en. Daawal ɗiɗmal ngal ko daawal gaadoraangal (tuggi 14 mee haa 14 sulyee 2007). Daawal tataɓal ngal kadi ko keñoraangal : ngal fuɗɗii ko 23 sulyee, ngal joofi ko 22 ut 2007.
E nder daawal gaadoraangal mee-sulyee 2007, golle parlemaa o paafaano no feewi, sibu ko ma ngal ari e joofde nde guwarnama addi eɓɓaande sariya. Ko nii woni parlemaa waawaano ɓenninde ɗeen eɓɓaaɗe, wonti alaa e sago maa hooreejo leydi nodda joɗnde daawal keñoraangal. So parlemaa ina jooɗoo e batu keñoraangu noon, ko yamiroore sariya (dekere) hooreejo leydi udditta, udda daawal ngal.
Yamiroore sariya nde ina foti sifaade ginol golle ngol parlemaa o dottanaa. E ngool noon, ginol golle ɗe ko ɓenninde won ɗeen eɓɓaaɗe sariya. Kala eɓɓaande sariya noon so yuurnitaama haa jaɓaama e heen suudu wooturu, maa ɓenna suudu woɗndu ndu, yuurnitee toon, jaɓee. So tawii alaa luural waɗi hakkunde cuuɗi ɗiɗi ɗi, eɓɓaande sariya nde ɓennii. E oon sahaa mawɗo leydi ndi ina waawi siifde ɗum. Ndeen eɓɓaande wontii hankati doosgal sariya tuugneteengal. So tawii cuuɗi ɗiɗi ɗi nanondiraani e lelngo wooto doosgal ngal, gardiiɗo guwarnama (mawɗo hilifaaɓe hono premier ministre) ina waawi ɗaɓɓude yo goomu toɗɗe hakkunde cuuɗi ɗiɗi ɗi. Oon goomu waɗata ko depiteeji jeeɗiɗi e senaateeruuji jeeɗiɗi. So won ɗo goomu o nanondiri, ruttinee e cuuɗi he. So ɗi njaɓii, nanondiral ngal ɓenna. So nanondiral dañaaka, guwarnama ruttinta haala ka ko asammbele, ɓennina doosgal ngal no yiɗiri nii.
E nder daawal keñoraangal sulyee-ut, parlemaa o ɓenninii ko ina wona 17 doosgal, tawi ɓurɗe maantinde ɗe ko ɗeeɗoo:
– doosgal ooñtowal hiisa ngalu hitaande 2007 (loi de finance rectificatiɓe) : ngaal doosgal yuurnitii ko ɓeto ngalu goomu koninkooɓe gardinooɗo leydi ndi ko adii woote ɗe toɗɗaninoo guwarnama wonande hitaande 2007. Guwarnama keso o waɗi eɓɓaande hesere ooñtoore ɓeto adanngo ngo.
– Eɓɓaande doosgal cosowal ñaawirde rowrowre, fotnde ñaawde hooreejo leydi so tuumaama janfa bonɗo, kam e jaagorɗe laamu e denndaangal golle bonɗe ɗe mbaɗi e sahaa nde kalfinaa golle guwarnama o.
– Eɓɓaande doosgal hiisotoonde macungaagu no warhoore nii kam e kuuge potɗe faweede e joom mum en.
– Eɓɓaande doosgal cosowal goomu diisnondiral to bannge faggudu e renndo.
– Eɓɓaande doosgal deenowal dunli e leɗɗe.
– Eɓɓaande doosgal yowitiinde e laaɓal to bannge jawdi ndenndaandi (jawdi laamu walla mbiyen jawdi buur).
– Eɓɓaaɗe doosɗe tati tonngooje hol ngaluuji dañanooɗi e kitaale 2003, 2004 e 2005 e hol no ɗi pirlitiraa.
– Eɓɓaande doosgal yowitiinde e mahngo laawol gudroŋ hakkunde Attaar e Tiisiksa.
– Eɓɓaande yowitiinde e ñawu SIDA.
– Eɓɓaande doosgal rokkude guwarnama mbaawka e lebbi seeɗa ƴettude yamiroore sariya (ordonaas) ngam siifondirde e laamu Espaañ ñamaande ngam soodde kaɓirɗe ɓeydooje doole kuuraa e nder gure Nuwaasoot e Nuwaadibu…
Heen eɓɓaande fof, hade mum yuurniteede e batu kuftodinngu Asammbele maa halfinee goomu fanniyankeewu yuurnitoo ɗum e tawtoreede jaagorgal (kalifu) laamu ngal doosgal ngal toɗɗii ngal. Goomu ngu artira tonngaaka mum, hollita ɗum batu kuftodinngu, jaɓa walla saloo, caggal nde depiteeji ɗi ndokki heen miijooji mum en.
Denndaangal eɓɓaaɗe ɗe guwarnama o hollitnoo parlemaa o ɓenninaama, hay so tawii ina waɗa sahaa wooda ko parlemaa o wayli e ko guwarnama o sakkitnoo ko.
E nder Asammbele, luural woote waɗi tan ko e eɓɓaaɗe tati :
– eɓɓaande doosgal ooñtowal ngalu guwarnama wonande hitaande 2007. Senngo wonduɓe e laamu ngooti ko njaɓii, luulndo wooti ko jaambuur heen (jaɓaani, salaaki). Ndiin mbaydi woote noon ko yiɗde hollitde won ko welaani ɗum heen, kono yiɗaa kadi salaade doosgal ngal no woorunoo.
Eɓɓaande yowitiinde e nuunɗal jogagol jawdi ndenndaandi. Ngaal doosgal farlinta ko yo mawɗo leydi e jaagorɗe laamu kam e denndaangal halfinteeɓe ngalu laamu walla waawɓe yeeneede e nder ko ngollotoo ko, yo mbayyin (yo kollit) ngalu mum en fof e sahaa nde kalfintee golle ɗen de, tawa kadi dumunna kala aɓe kesɗitina bayyinaango ngo. So tawii jeyi bayyinteeɗo o ɓeydoriima no haanaani (ɓeydagol ɓurtungol ngol dallintaako), joom mu mina waawi ñaaweede.
Ngalɗoo doosgal addii luural, sabu e nder eɓɓaande guwarnama addunoo nde, jagge parlemaa ina toɗɗanoo heen, Asammbele kañum holliti ko hooreejo Asammbele e hooreejo Senaa e halfinaaɓe ngalu cuuɗi ɗiɗi ɗii tan poti bayyinde ngaluuji mum en sabu woɗɓe ɓe alaa ngalu laamu kalfinaa, njogii tan ko njoɓɗeele mum en. Nde eɓɓaande nde yahi Senaa, senaateeruuji ɗi mbiyi hay hooreeɓe cuuɗi ɗi e halfinaaɓe ngaluuji mum en yantude e ” majistaraaji ” (magistrat) en, hono ardiiɓe ñaawirɗe leydi ndi kala potaani jeyeede heen. Caggal ngal luural noon, goomu hakkunde cuuɗi ɗiɗi ɗi (terɗe 14 : depiteeji 7 e senaateeruuji 7) toɗɗaa. Oon goomu artiri nanondiral mum yo ardiiɓe ñaawirɗe ɗe mbaɗte heen, kono ardiiɓe cuuɗi sarɗi ɗi (parlemaa) e halfinaaɓe ngalu mum en hoto njeye heen. Nde ɗum artiraa to Asammbele to, waɗi luural mawngal haa addani depiteeji luulndo ngo kam e won e depiteeji senngo laamu calii doosgal ngal, kono keewal yahri ko to jaɓɓe doosgal ngal.
Eɓɓaande woɗnde kadi nde Asammbele e Senaa luurdunoo ko eɓɓaande yowitiinde e ndeenka dunli. Woodi ko Senaa wayli e eɓɓaande ummoriinde Asammbele nde, guwarnama ruttini eɓɓaande nde to Asammbele, ñaagii yo depiteeji njaɓ no senaateeruuji ɗi mbiyri nii. Nde ɗum waɗaa woote, 28 njaɓi, 27 calii. Ko noon doosgal ɓenniri.
Eɓɓaande wattindiinde nde, addunde luural e nder Asammbele e hoyre mum ko eɓɓaande nde guwarnama ñaaginoo yo rokke mbaawka lelnande hoore mum sariya ngam siifondirde e Espaañ ñamaande haa waawa ɓeydude semmbe kuuraa Nuwaasoot e Nuwaadibu.
Addi luural ngal ko eɓɓaande nde jeyanooka e ginol golle dottanoongol ngol e nder dekere mo hooreejo leydi udditirnoo daawal batuuji keñoraangal ngal. Etee ina wiyaa e nder doosɗe leydi ndi wonde ginol golle daawal batuuji keñoraangal ko ko dottaa. Won e depiteeji, teeŋti noon e depiteeji luulndo ngo, ɓuri hollitde ko toɓɓere woɗnde waawaa ɓeydeede e ginol golle dottanoongol ngol. Guwarnama kañum e depiteeji senngo laamu kolliti ko wonde haralleeɓe to bannge sariya ndiisnaama mbiyi ina aamnoo. Caggal ɗum nii won depiteeji kolliti wonde parlemaa Farayse meeɗii hawrude e ko wayi nii, luulndo maɓɓe e oon sahaa wullitinooma to Goomu diisnondiral toowngu to bannge doosɗe Farayse, nguun goomu e ñaawoore mum holliti ko mawɗo leydi o ina waawi ɓeydude toɓɓere wiyi nde e ginol golle gadanol ngol. Caggal ɗiin firooji fof luulndo ngo felliti jaɓde doosgal ngal.
Gaagaa juurnitagol eɓɓaaɗe doosɗe sariya, parlemaa waɗii yeewtere juutnde faytunde e gartugol Muritaninaaɓe taccinanooɓe e mooliiɓe to Senegaal e to Mali. Ndeen yeewtere waawii feeñninde kam wonde jagge parlemaa o no ndiidorinoo ina njaɓi miijo ngo hay so tawii noon won jogiiɓe kulhuli wonde woɗɓe ɓe ngonaa Muritaninaaɓe ina mbaawi soomaade e artooɓe ɓe. Won ɓeen kadi ina kollitii wonde gartirgol taccinanooɓe foti yhdineede ko e ñawndugol caɗeele Muritaninaaɓe iwtunooɓe Senegaal e hitaande 1989, hono musaffiriin en. Jaagorgal laamu gardingal kaan haala, hollitii e nder jaabawol mum, wonde alaa fof ko sinndondiri ndeen hafeere e gartugol taccinanooɓe ɓe.
KMJ


text:
Aamadu Muttaar Saako jibinaa ko e hitaande 1867 to Segu. O jibinaa ko e nder galle seernaaɓe mawɓe. Baaba makko, hono Muttaar Abdullaay, jeyaaɗo to Siñtu Halayɓe, kam wonnoo Ceerno Besmoor. Yumma makko, hono Aysata Siisee Daraame ko sooninke jeyaaɗo to Taysibi to Gidimaka.
Sankaare baaba makko (1885 to Sansanndiŋ) e heewɓe e galle maɓɓe, addani saakooɓe heɓde tiitoonde « laamɗo juulɓe ». Ko ɗum waɗi ɓe hisde e angiseede e konu, ngam hisnude geñgol maɓɓe gorol. Nii woni Aamadu Muttaar Saako nehii, mawni, ko e diine e jaŋde Quraana e Sunna.
Heblo makko. Aamadu Muttaar Saako ummii Segu ngam jokkoyde jaŋde mum ko ina yahra e duuɓi 21-22. O ɗannanii gadanal makko ko Fuuta, ngenndi baaba makko ; o janngii ɗoon e duɗe keewɗe, ko nanndi e duɗal Seeku Bokar Sammbunde e Seeku Saydu Faawanndo to Kayhayɗi. O suɓii luggiɗinaade e Fiqhu, nii woni o yaɓɓi e koyngal gooto e ɓurɓe anndude e diiwaan hee ko faati e oon fannu, so Seek Hariis el Hasan mo Idaab Lahsan en to Taraarsa. Ko e oon o wondi duuɓi keewɗi, haa nde o heɓi Lijaas makko e fiqhu, o woni heen ganndo mawɗo, gooto e ɓurɓe anndude ɗuum e nder diiwaan hee. Duuɓi ɗi wondunoo e oon ɗii fof, oon waɗti mo koolaaɗo mum, junngo mum ñaamo, sibu ko kanko toppitinoo njulaagu mum, ko wayi no njeeygu ɗacce to Daŋana e Lisaa Tool, wostondira ɗum e geɗe mbaylaandi. Nii woni o dañi humpito ko faati e njulaagu hade makko nomeede kaadi.
Ko ngoon humpito kam e jokkondire keewɗe e ganndondire keewɗe ɗe o sañnoo heen, haa arti noon e jokkondire makko e aanduɓe e seernaaɓe heewɓe, ko wayi no Seek Mammadu Alfaa Kan mo Galoya e Ceerno Hammee Baaba Lih to Ciloñ (jogorɗo wontoyde esiiko) e Ceerno Aamadu Muttaar to Ngijilon, ngaddani mo anndeede, haa koloñaal teskii mo heen, naatni mo e njuɓɓudi mum, waɗi mo kaadi.
Kaadi Ɓoggee, mo alaa mo fotndetee
Aamadu Muttaar Saako wonii kaadi to Regba (1904), kaadi dowrowo to Regba (1905-1906), kaadi Ɓoggee (1906-1919), kaadi dowrowo Ɓoggee (1919-1934), gardo ñaawirde taƴre tolno gadano to bannge siwil e njulaagu ɗo Ɓoggee ɗoo (1924). Ko o neɗɗo pooƴtiiɗo, baawɗo maslahaa, ganndo sariya Lislaam. Ko aadani yimɓe ɓee e laamu koloñaal fof hoolaade mo. Ɗum addani tuubaako biyeteeɗo Fereynin Lewin (Freinin Levin) winndude, e hitaande 1914 « omo anndiraa no feewi wonde ganndo e nuunɗal ngal wujjaaka. Tuggi Tagaante haa Taraarsa, kala luurduɓe, so mbiyaama ko kanko ñaawata ɗum en, mbiyat maa ko maa njaɓ heddaade e kala ñaawoore nde o taƴi ». Ko ñaawooje makko ñifi luure keewɗe, kadi kareeli keewɗi waɗde e daande maayo hee, rewo mum e worgo mum fof noon.
Aamadu Muttaar Saako ko neɗɗo udditiiɗo, keewɗo maslahaa, jeeɓetenooɗo, kormanooɗo haa e nder koloñaal en, yahɓe haa mbaɗti wiyde mo « gollodiiɗo tuugorteeɗo », takkani mo galaŋuuji keewɗi, toowɗi, haa yettii galaŋ «officier de la légion d’honneur» ñalnde 14 saawiyee 1931.
Neɗɗo binndi e ganndal e pinal
Peelelaagal Ceerno Aamadu Mutaar Saako, ko waawde nawdude Lislaam e njuɓɓudi laamu koloñaal. Omo heewnoo jaaboraade haɓdiiɓe makko fulɓe ngolɗoo konngol « fuuntondirde e gaño mum ngam humtude haaju mum ». Ko ndeeɗoo feere yamyamre addani laawol Tijjaan ngol o daraninoo foolde e wonde laawol ɓurngol doolnude e daande maayo mango ngoo, e ɓurtaade laawol qaadiri. Heewɓe, ummoriiɓe e jookli ceertuɗi, ina kawratnoo ɗo « Duɗal Galle Saakooɓe » to Ɓoggee. Ceerno Aamadu Muttaar ina haaltnoo ɗemɗe jeeɗiɗi ko jiidaa e Arab e Farayse, omo janngina e majje fannuuji ɗii fof (Quraana, Fiqhu, binndol, njanngiin Quraana, celluka, coñce, hadiis, firo quraana, ganndal koode, ekn…).
Ɓeeɗoo ina njeyaa e yontodiiɓe makko : Aamadu Muntagaa Umar Taal, ɓiyiiko Muntagaa Aamadu (Kaliif kuftodinɗo galle Seek Umar tuggi 1980 haa 2007), Al hajji Aamadu Tijjaan Woon, Al hajji Seydi Nuuru Taal, Al Hajji Abdul Asiis Sih, Ceerno Lamin Jiggo to Demett, Ceerno Mammadu Lamin Kummbayel Soh to Sabbo Alla, Alfaa Yero Kudeeje Bah to Ndummbel Meri, Alfaa Galo Mood to Daka Laaw, Ceerno Muhaaji Jallo to Oolel Jaawɓe…
Aamadu Muttaar Saako sankii ko ñalnde 31 desaambar 1934 to opitaal «de L’Isle» ɗo Ndar ɗoo ; o wirnaa ko Get Ndar.
Saydu Nuuru Saar
Fulo : Bookara Aamadu Bah


text:
Mawninten ko FƁPM, duuɓi mum 30. Fedde nde so tawiino ko neɗɗo wiyetee ko sagata. Hersintonoo ko hanki nde njooɗi-ɗen ɗoo nde tawen fedde nde ina lada, kono en nganndii nde ladaani, ko sagata timmuɗo njogi-ɗen ɗo. Banndiraaɓe, geɗe keewɗe kaalaama ɗo, haa arti ko wayi no Duɗal Ɗemɗe Ngendiije, kono paamen fotde rokkirtaake, teettete. Paamen kadi ko dental rookata yimɓe kala ko ina heɓee.
On ndentii alaa ko ndonku-ɗen waɗde, alaa ko ndonku-ɗen dañde, kono so en carondirii, mo woni kala fayii bannge mun mi sikkaani so tawii ma en mbaaw lijjitde ko heewi. Miin kalfinaa-mi ko faggudu. Paamen yarlitare mehre waawaa gasde hannde, alaa e sago faggudu wona heen.
Eɗen nganndi hannde njentudi ɓurndi yaawde ko e mikrookeredi, ko banndiraaɓe men rewɓe ɓe ɓuri jogaade ɗum, nde tawnoo hoolaare ko toon ɓuri heedtude, wonaa noon waaweede kono ko noon ɗum yahri. En mbaɗii mikrookeredi e nder FƁPM, eɗen nodda yimɓe ɓe yo ngar, tammboo ɗum, en mbiyaani ko Ɓamtaare Pulaar tan jeyi.


text:
Renndo
-
-
-
NGALU MBO ASET 28 MORSO 2018Posted in: Pinal, Renndo
-
NDUNNGU 2018 : FUUTA HEBII NGATAMAARE MUM E OO ALARBA 27 KORSEPosted in: Renndo Tags: Pluie matam
E oo alarba 27 korse, Fuuta jaɓɓiima ngatamaare mum. Toɓo ngoo fuɗɗiima e nder diiwaan oo fof aa to falnde Podoor. So tawii kulhuli ina njoganoo to bannge ceeɗu gulɗo jaw haa jawdi wofii,gila e be’i, baali e na’i haa ko ɓuri heewde ko eggiino to nder ferlo ngo. Tee rakkal dokkiranooɗo o ɓe kuliino […]
-
KUMTAARI KOORKA : JUMAA SAYKU UMAR INA DARII HEENPosted in: Renndo
iNA HEEWI KO YIYETEE JOONI E SENEGAAL, FEEWNOOBE KUMTAAJI E BOLI INA TOTTIRA BE MBAWWANI TAYOYDE GALLEEJI MUM. KO HONO NOON KADI E JUMAAJI DII. TO JUMAA SAYKU UMAR, KALA ALJUMAA KUMTAARI INA FEEWNEE NGAM WALLITDE AROOBE HADARA ALJUMAA
-
-
MBALLUDI LAAMU NGUU E MISKIIN EN : NDAARTUGOL KAAYITAAJI JIBINANNDE KO HEEN FAWIIPosted in: Renndo
Ngam semmbinde ɓeen heɓooɓe bursi e kala lebbi 3, to bannge hirjino so tawii ɓe keɓii kaalis ujunnaaje joyi. Ina jeyaa e sarɗiiji ɗi waɗtorde heen kaayitaaji jibinannde sukaaɓe ɓe. Nde wonnoo sahaa kala so ɓe keɓii ɗiin ngaluuji ɗi ɓe keewi huutoraade ko e ngoƴaaji goɗɗi, mbaasa toppitaade, cellal, jaŋde e kaayitaaji jibinannde. Ardiiɓe […]
-
WUROSOOGI : PALEE PALEE HAKKUNDE SANNDARMORI E JOOM MOTOOJI ENPosted in: Renndo
E nder komin mo Wurosoogi ngam teskaade caɗeele e ɓeen sukaaɓe dognooɓe motooji e nder renndo teeru ngo.Sabu gila ko ɓooyi ɓe ndokkaama lebbi 6 tawii ɓe njoɓataa hay mbuuɗu ɓe peewnanee kaayitaaji to sarwiis de miin. Waɗi jogiiɓe himme timmuɗo ngam ɗoftaade ndeen yamiroore, kono ko ɓuri heewde e sukaaɓe ɓe ɗuum wonaani ngoƴaaji […]
Ziar ceerno Saidou Nourou Ahmadou édition 2020
Appel de Walaldév 2019 (Deuxième partie)
Appel de Walaldé (première partie)
Cakkite+
-
kabaruuji pulaarPosted in: Joljole
-
hakkunde abdul mbay e aminata jaakPosted in: Joljole
-
-
-
Popular+
-
Liste des 99 premiers compagnons de El Hadji Omaroul Foutyou TallPosted in: Joljole Comments: 0
-
ÉLIMINATOIRE DE LA CAN 2017 : LE SÉNÉGAL DANS UNE POULE ABORDABLEPosted in: Coftal, Joljole Comments: 0
-
-
VERSION NUMÉRIQUE DU SAINT CORAN EN PULAAR : L’ŒUVRE D’UN JEUNE GUINEENPosted in: Joljole, Kesum Comments: 0
-


text:
Eɗen nana ene wiyee « ndeereeru ko calɗi baasal,dimo ko jondiniiɗo ». Hannde, ene woodi e men ɓe paamaani ngol konngol walla tawi paamii mbaɗa ko wiyatee « paho nanataa ko haajaaka koo ». Ɓeen ngoni, joom en gite puniiɗe, ɓe njonetaake, fedde njiyi fof mbiyata ko maa naata e mum. Tawi ɓe nganndaa, gooto waawi waalde tan ko e wooturu.
Eɗen nana ene wiyee « ndeereeru ko calɗi baasal,dimo ko jondiniiɗo ». Hannde, ene woodi e men ɓe paamaani ngol konngol walla tawi paamii mbaɗa ko wiyatee « paho nanataa ko haajaaka koo ». Ɓeen ngoni, joom en gite puniiɗe, ɓe njonetaake, fedde njiyi fof mbiyata ko maa naata e mum. Tawi ɓe nganndaa, gooto waawi waalde tan ko e wooturu.
Waɗde so en ƴeewtindiima no feewi, maa en taw alaa ɗo joom mum waɗi ko maantinii. Yanti heen, ene gasa o tuumee naafigaagal walla nii o wona ɗuum. Mi waawaa wonde e pelle ɗiɗi haa e tati, won heen nii nay, mi wiya fedde heen fof yo mi addu miijooji moƴƴi tawa mi wuuranaaki hay heen wootere. Eɗen nganndi kay, haa e comci maa won heen ngol ɓurɗa horsinde saka noon ko a jeyaa. Sikke alaa ma a taw ko ko Maamuudu Gise wiynoo koo tan «won e pelle joom mum wonata toon ko keɗotooɗo, e ɗeya o wona pewjoowo nananaaɗo». Eɗen nganndi, ko heewi ene saaboo naatgol neɗɗo e fedde.
• Ene heen ko yiɗde naneede tan, haa teeŋti so tawii ndeen fedde ko nanaande waɗde kala nanaaɗo heen ko wonaa kanko hakkunde makko e mum heewaani welde ;
• Ene heen ko yiɗde ardaade, ko ɗuum waɗi keewi ko bonnitde gardiiɗo oo, sabu yiɗde oon ittee e waɗtee ɗoon ;
• Won heen kadi ko yiɗde dañal tan, ko ɗum saabii ene keewa sikkitaare e kalfinaaɗo ngalu oo ;
• won heen noon ko goongɗinde ko waɗatee koo tan ; ɓeen noon keewaani, nde tawnoo ko weli heewataa.
Ko yanti e ɗuum, Nuwaasoot tan, hannde ene waɗi pelle ɗe limoore mum en anndodtaako. Tawi alaa heen fof waɗoore ko seerti e ko ɗeya mbaɗata koo : mago, ñalɗi pinal, jaŋde, jeewte. Ko huunde moƴƴere kono ronkaama nii yoo ɗe njokkondir saka ɗe ngiirtondira, walla boom ɗe liggodoo hay sinno ko e dumunnaaji daɓɓi tan. Ene saabii ɗuum noon, ko kaalno-ɗen jooni koo, woni alaa jaɓoowo kawtal pelle waɗee so wonaa kanum ardii, walla tawa ko kañum fewjata ene rewee. Nde tawnoo mo woni fof yiɗi ko wiyeede « o mona». Waɗde fotii nde kaaldu-ɗen goonga. Kala jiyaaɗo hannde wiyata ko « fulɓe kay ndentaani » tawi kañum e hoyre mum so wiyaama « ndenten kono a ardotaako tan laawoto ». Yahdooɓe e mbedda noon, so mbiyii ndeggondirtaa maa cawndondira keƴdataa. Alaa e sago wooda keedɗo yeeso, heddiiɓe ndewa e mum. Gardiiɗo kadi annda ardoraaki ɓurde waawde e ardaaɓe ɓee, waɗi ɗum ardaade tan ko sabu ko nayi ɗi ngalaa gaynaako keewaani jofdude. Waɗde ndokken wasiyaaji :
• Tawde gooto waalata ko e wooturu, neɗɗo yo haaɗ e fedde wootere waɗa ɗoon ko barkini, ko nafata.
• Keewal pelle ene moƴƴi, kono yo gollodagol wood hakkunde majje, tawde kawtal weeɓaani.
• Neɗɗo ene waawi ligganaade fedde tawa ardaaki, waɗde mbaasen sikkude ko ardaade tan waɗata liggaade.
Tiiɗno-ɗen woto ndeer-ɗen ; kadi ngannden naneede fawaaki e ardaade. Fawii tan ko e waɗde ko nafata, ko yiɗaa.
Yoo Alla rokku en noppi nanooji e hakkillaaji paamooji, mbele leñol ngol yettoo ɗo njiɗ-ɗen yettoo ɗoo.
Malal Sammba Gise